Danko: Nižší strop na odchod do dôchodku je politický boj, nie osobný

SNS nesúhlasí s návrhom, ktorý predložila strana Smer.

BRATISLAVA. Presadzovanie nižšieho stropu na odchod do dôchodku Slovenskou národnou stranou (SNS), ako to navrhuje Smer-SD, je podľa lídra národniarov Andreja Danka politický boj, ale nie osobný. Ako povedal Danko pre agentúru SITA, každý oslovuje voliča a každý máme svoje argumenty. „To neznamená, že keď je SNS menšia strana, musí na všetko automaticky kývnuť. Základom demokracie je súťaž politických strán. Ja súťažím s každou politickou stranou, ako ona súťaží so mnou,“ uviedol. Predseda národniarov už o rozdielnych návrhoch na vekový strop odchodu do dôchodku hovoril s predsedom Smeru Robertom Ficom. Danko je stotožnený s návrhom Konfederácie odborových zväzov. „Páči sa mi ich argumentácia, že vek 64 rokov je optimálnou hranicou. SNS navyše hovorí, že žena by mala mať zvýhodnený odchod do dôchodku po zohľadnení počtu detí,“ dodal. SNS presadzuje, aby strop na odchod do dôchodku u mužov bol 64 rokov a u žien 63 rokov. Nemôže preto podporiť zmenu ústavného zákona, ktorú predložila strana Smer. Tá navrhuje strop veku odchodu do dôchodku 65 rokov pre mužov a bezdetné ženy, 64 rokov pre ženy, ktoré vychovali jedno dieťa, a 63 rokov pre ženy, ktoré vychovali dve a viac detí. Vláda pripravuje pre ľudí balík viacerých opatrení. Danko vraví, že by ho nevolal sociálny balík. „Chystáme opatrenia s dopadom na štátny rozpočet. Opatrenia si navrhuje každá politická strana. SNS navrhuje dve opatrenia, a to zníženie DPH na ubytovacie služby na 10 percent a rekreačné poukážky do výšky 520 eur na úhradu rekreačného ubytovania,“ uviedol. Pre SNS je dôležité, aby postupne presadzovala opatrenia, ktoré ekonomike štátu nielen berú, ale aj štátu niečo dávajú. „Ak štát zníži DPH a umožní tvorbu rekreačných poukážok, s tým bude súvisieť vyšší príjem pre stravovacie služby a cestovné,“ dodal.


Saganov protest zamietli, na Tour de France 2017 definitívne skončil

4. etapa

Ospravedlnil sa

Sagana vylúčili

Video z kolízie

Reakcie osobností

Reakcia Armstronga

Reakcia Svoradu

Cavendish skončil

Protest Bory

Cavendishove kolízie

Iné vylúčenia

Definitívny koniec

Rozhovor s rozhodcom

Lakeť sa nestal

Komentár

No Sagan, no Tour

Reakcia Cavendisha

Tím Bora-Hansgrohe žiadal návrat Sagana na Tour. Márne.

BRATISLAVA. Je to potvrdené. Slovenský cyklista Peter Sagan sa už na Tour de France 2017 definitívne neobjaví. Hoci rozhodcovia ho vylúčili už po utorňajšej štvrtej etape, tím Bora-Hansgrohe podal oficiálny protest. Márne. V stredu jury sťažnosť zamietla. "Nesúhlasím s týmto rozhodnutím, ale musím ho akceptovať. Neurobil som nič zlé," uviedol Sagan v krátkom vyhlásení. Sagan v stredu predpoludním predstúpil pred novinárov pred tímovým hotelom vo Vitteli, kde sa popoludní začínala piata etapa pretekov. "Na úvod sa vám chcem všetkým poďakovať za to, že ste sem prišli. Včera som sa k tomu nevyjadroval, myslím si, že na to nebol vhodný čas." Vo svojom stručnom prejave odmietol vinu za incident. "Bol to šialený šprint, ale takýto šialený nebol prvý ani posledný raz. Je mi veľmi ľúto, čo sa stalo Markovi. Prajem mu skoré uzdravenie," povedal. Špecializovaný portál Cycling News dodal, že sa už neočakáva, že by sa Sagan ďalej vyjadroval k nehode a svojej diskvalifikácii. Teraz by sa mal vrátiť domov do Monaka. Ohľadom svojich plánov a cieľov pre ďalšiu časť sezóny sa bude rozhodovať neskôr. Sagana diskvalifikovali z celého ďalšieho priebehu pretekov po tom, ako sa počas záverečného šprintu v štvrtej etape dostal do kolízie s Markom Cavendishom. Brit po nej vrazil do bariér a ocitol sa na zemi. Vyšetrenia uňho neskôr odhalili zlomeninu lopatky, pre ktorú takisto na slávnych pretekoch skončil. "Ohrozil viacerých jazdcov," argumentovali traťoví komisári podľa Cycling News. "Pred Tour sme pretekárov varovali, že každý šprint budeme pozorne sledovať. A to sme urobili aj dnes," vravel v utorok šéf komisárov Philippe Marien. Citoval ho britský Guardian. "Nebolo to ľahké rozhodnutie, ale Tour sa ešte len začala a teraz je čas, aby sme stanovili hranice," pokračoval Marien. "Rozhodnutie nebolo o Saganovi, ale o konkrétnom skutku. A ten vyzeral účelový. Nebolo to Saganovi a Cavendishovi. Rovnako by sme postupovali pri komkoľvek." Rozhodnutie nebolo o Saganovi a Cavendishovi, ale o konkrétnom skutku. Rovnako by sme postupovali pri komkoľvek. Vedenie tímu Bora-Hansgrohe sa proti rozhodnutiu o vylúčení Petra Sagana z Tour de France odvolalo. Uviedlo to vo vyhlásení v utorok pred polnocou. "Peter Sagan odmieta, že by zapríčinil alebo sa akokoľvek inak snažil vyvolať pád Marka Cavendisha. Peter ostal vo svojej línii šprintu a nemohol vidieť Cavendisha na pravej strane," argumentovali predstavitelia Bory. "Tím žiada o nápravu výsledku Petra Sagana v štvrtej etape." Súčasťou sťažnosti Bory-Hansgrohe bolo aj vyhlásenie Petra Sagana. "Nevedel som, že Mark Cavendish je za mnou. Prichádzal veľmi rýchlo zozadu a už som nemal čas zareagovať a posunúť sa doľava. Keď som sa v cieli dozvedel, že Mark spadol, hneď som šiel zistiť, ako na tom je. Sme priatelia a kolegovia z pelotónu a takéto pády nikdy nie sú pekné. Dúfam, že Mark bude čoskoro v poriadku," komentoval Sagan.


Miro Žbirka dostal českú cenu Anděl, porota ocenila jeho Double album

Interpretkou roku 2018 je Barbora Poláková a skupinou roka je Monkey Business.

PRAHA. Nositeľom českej hudobnej ceny Anděl za rok 2018 sa v kategórii sólových interpretov stal Miro Žbirka. Rozhodla o tom Česká hudobná akadémia, ktorej ceny - Anděl - sa odovzdávali v utorok v pražskom Fóre Karlín. Ako informoval spravodajský portál Novinky.cz, interpretkou roku 2018 je Barbora Poláková a skupinou roka je Monkey Business za album Bad Time For Gentlemen. Skladbou roka sa stala Nejlepší, kterou znám od Oskara Petra a Roberta Kodyma, ktorú nahrala skupina Lucie. Miro Žbirka sa sólovým interpretom roka stal za Double Album. Vo svojej reakcii na ocenenie uviedol, že je veľmi prekvapený. "Naozaj som to nečakal a ešte v tejto zostave. Musím sa poďakovať všetkým, ktorí so mnou natočili Double Album," uviedol Žbirka. V kategórii rock zvíťazila kapela The Atavists z Hradca Králové. V kategórii folk si cenu odniesli Žamboši za album Louvre. V kategórii rap najviac zaujali Akta X od Ty Nikdy. V kategórii Alternatíva a elektronika tento rok vyhrali Floex & Tom Hodge (A Portrait of John Doe). V oblasti klasickej hudby zvíťazila Česká filharmónia a nahrávka Bohuslav Martinů - Čím lidé žijí. Ako poznamenal portál Novinky.cz, o cenách Anděl rozhoduje v dvojkolovom hlasovaní 350 členov Českej hudobnej akadémie.


Mestské hradby v Bratislave zostanú aj naďalej zatvorené

Hlavné mesto hradby zatvorilo, keďže na viacerých miestach hrozilo zrútenie časti muriva.

BRATISLAVA. Mestské hradby v Bratislave ostanú i naďalej zatvorené. Hlavné mesto ich bolo nútené zatvoriť, keďže na viacerých miestach hrozilo zrútenie časti muriva. Bratislavský magistrát má vypracovanú projektovú dokumentáciu pre celkovú obnovu pamiatkovo chráneného objektu mestských hradieb na Staromestskej ulici v rozsahu schváleného architektonicko-historického výskumu. Pre agentúru SITA to uviedol hovorca magistrátu Peter Bubla.Momentálne je projektová dokumentácia predložená na vyjadrenie dotknutým orgánom a organizáciám a zapracovávajú do nej pripomienky Krajského pamiatkového úradu. Mesto taktiež zvažuje dočasné sprístupnenie hradieb a dalo si vyhotoviť statický posudok. V posudku sú presne vyšpecifikované postupy statického zabezpečenia havarijného stavu s návrhom sanácie. Po odsúhlasení finančných prostriedkov začne Generálny investor Bratislavy s výberom zhotoviteľa.Bratislavský magistrát chce taktiež riešiť situáciu s nepovoleným parkoviskom na Tyršovom nábreží. "Priestor na Tyršovom nábreží nie je parkovisko. Len sa ako odstavná plocha využíva a dlhodobo je to tolerované. Tento priestor je veľmi hodnotný a je to pozemok, ktorý perspektívne aj vzhľadom na to, ako je situovaný, nemá slúžiť ako parkovisko," povedal Bubla.Mesto chce zrevitalizovať Tyršovo nábrežie, vrátane Sadu Janka Kráľa. "Je to skôr plocha pre rekreáciu, šport, mestské eventy a pod. Závisí to však od mnohých procesných úkonov. Zatiaľ sme len na začiatku, ale chceli by sme to stihnúť určite do konca volebného obdobia,“ dodal Peter Bubla.


Izrael za útok v predjordánskej osade zatýka členov Hamasu

Židovský štát po útoku posilnil jednotky na západnom brehu Jordánu.

JERUZALEM. Dvadsaťdeväť ľudí vrátane deviatich členov militantnej organizácie Hamas zatkla izraelská armáda na západnom brehu rieky Jordán v reakcii na nedávny vražedný útok nožom Palestínčana na izraelskú rodinu. Informovala o tom agentúra AP s odvolaním sa na armádne vyhlásenie. V piatok večer vnikol do predjordánskej osady Halamiš cez bezpečnostné oplotenie 20-ročný palestínsky Arab a v jednom dome prekvapil pri šabatovej večeri židovskú rodinu. Na smrť tam dopichal dvoch mužov a jednu ženu. Všetci traja v dôsledku svojich zranení zomreli v priebehu niekoľkých hodín, píše spravodajský server The Times of Israel. Útočníka nakoniec postrelil sused obetí, ktorý do ich domu pribehol, keď začul hlasitý krik. Židovský štát po tomto útoku posilnil svoje jednotky na západnom brehu Jordánu a uviedol ich do stavu zvýšenej bojovej pohotovosti. Útok sa stal práve v deň, keď došlo k jedným z najhorších izraelsko-palestínskych násilných zrážok za posledných niekoľko rokov. Tieto násilnosti boli výsledkom napätia ohľadne najspornejšieho posvätného miesta vo Svätej zemi, Chrámovej hory.


Rusko považuje americký raketový systém v Kórei za ohrozenie

Južná Kórea s USA mienia rozmiestniť na juhu Kórejského polostrova batériu systému THAAD, reagujú tak na hrozbu z KĽDR.

SOUL. Rusko zváži prijatie protiopatrení na ochranu vlastnej bezpečnosti, ak budú Spojené štáty pokračovať v plánovanom rozmiestňovaní moderných protiraketových systémov na juhokórejskom území, povedal v piatok ruský veľvyslanec v Južnej Kórei Alexander Timotin. Podľa Timotina bude mať umiestnenie raketového obranného systému THAAD na Kórejskom polostrove "nebezpečný" vplyv na pokračujúce úsilie o dosiahnutie mieru a stability v regióne. „Nebudeme mať inú možnosť, ako vyvodiť určité dôsledky, len čo bude inštalácia THAAD ukončená,“ povedal na tlačovej konferencii, ktorá sa konala v priestoroch ruskej ambasády v centre Soulu. Južná Kórea a Spojené štáty oznámili vlani v júli zámer umiestniť do konca roka na juhu Kórejského polostrova batériu systému THAAD v reakcii na narastajúcu vojenskú hrozbu zo strany KĽDR. Čína a Rusko ostro protestovali proti tomuto zámeru, tvrdiac, že by to mohlo poškodiť ich strategické bezpečnostné záujmy. Americký minister obrany James Mattis počas aktuálnej návštevy v Soule zopakoval stanovisko Washingtonu, že umiestnenie protiraketového systému v Južnej Kórei má ochrániť spojencov USA, ako aj ich vlastné jednotky.


Řepka má čoraz väčšie problémy. V podmienke sa neosvedčil, má ísť do väzenia

PRAHA. Český futbalový búrlivák Tomáš Řepka sa ocitol v ešte väčších problémoch. Za riadenie motorového vozidla pod vplyvom alkoholu a napriek zákazu dostal pôvodne dve podmienky, ale v skúšobnej dobe sa neosvedčil, a tak by mal stráviť za mrežami vymeraných deväť mesiacov. Verdikt Okresného súdu Praha-západ prišiel necelé dva týždne po tom, čo Řepku obvinili zo sprenevery, keď podľa rozsudku predal auto, ktoré mu nepatrilo. Bývalý futbalista Baníka Ostrava, Sparty Praha, Fiorentiny či West Hamu United sa proti nedávnemu rozhodnutiu Obvodného súdu pre Prahu 6, podľa ktorého dostal súhrnný trest aj za predchádzajúce prehrešky (napr. pornoinzeráty) 15 mesiacov vo väzení, odvolal. To isté urobil aj žalobca, ktorý pre Řepku žiadal odňatie slobody na 24 mesiacov. Řepka mal počas skúšobnej doby dokázať, že sa poučil a vedie usporiadaný život. Onedlho však prestal riadne platiť alimenty na svojho syna. Pol roka pred koncom podmienky založil na internete tri fiktívne pornoinzeráty, aby po tom, čo si našiel novú partnerku Kateřinu Kristelovú, verejne zahanbil svoju bývalú manželku Vlaďku Erbovú.


AKTUALIZOVANÉIslamský štát odpútava pozornosť od Mósulu, napadol viaceré mestá

Iracké jednotky spustili ďalšiu fázu ofenzívy na Mósul.

BAGDAD. Kurdské jednotky zastavili útok radikálov z Islamského štátu (IS) v severoirackom Sindžáre. Oznámili to zdroje z provincie Ninive, kde leží toto centrum náboženskej komunity jezídov. Ako tiež oznámili iracké úrady, radikálov sa podarilo poraziť aj v kurdskom meste Kirkúk. Islamský štát rozpútal boje na oboch miestach, aby odčerpal sily irackej armáde a jej kurdským spojencom z hlavného mósulského frontu. O Mósul sa bojuje od 17. októbra. Islamský štát vo svojom vyhlásení zverejnenom na internete oznámil, že zaútočil na pozície kurdských pešmergov pri západnom vjazde do Sindžáru. Miestny starosta Mahma Xelil priznal, že to bol najprudší úder na mesto od roku 2014, kedy Islamský štát začal zaberať sever Iraku. Radikáli vtedy v meste pozabíjali mužov, uniesli deti a zo žien urobili sexuálne otrokyne. Kurdi túto oblasť vybojovali späť pred rokom. Podľa Xelila padlo v dvojhodinovom boji 15 bojovníkov Islamského štátu a Kurdi zničili viacero ich automobilov. Medzi pešmergami sú dvaja zranení. V piatok Islamský štát rozpútal útoky v kurdskom meste Kirkúk, ktoré leží asi 170 kilometrov od Mósulu. Guvernér rovnomennej provincie v pondelok oznámil, že iracké jednotky s útočníkmi skoncovali. V bojoch padlo 74 radikálov. "Skončilo to a život sa vrátil do normálu," povedal guvernér Nadžmaddín Kárín. Veliteľa útočníkov zatkli a pri výsluchu priznal, že do operácie v Kirkúku IS nasadil stovku ľudí zo spiacich buniek tejto organizácie. Boje podľa irackých úradov trvali tri dni a musel byť vyhlásený zákaz nočného vychádzania. Okrem extrémistov zomrelo ďalších 46 ľudí, z ktorých väčšina boli vojaci a policajti. Okrem Sindžáru a Kirkúku napadli džihádisti aj mesto Rutba na západe krajiny. Irackým jednotkám pomohla v boji koalícia vedená Spojenými štátmi, ktorá pri náletoch zničila päť vozidiel a zabila "veľký" počet bojovníkov IS. Hovorca koaličných jednotiek, americký plukovník John Dorrian spresnil, že iracké sily pokusy o útok zo strany islamistov v Rutbe odrazili aj za pomoci spojencov a pokračujú v útokoch na pozície IS. Iracký generál Jahjá Rasúl, ktorý je hovorcom spoločného vojenského vedenia, spresnil, že IS začal útok na Rutbu uplynulú nedeľu. Dodal, že vládne sily majú situáciu plne pod kontrolou, a spresnil, že ozbrojenci IS v samotnom meste nie sú. Napriek pokusom Islamského štátu odpútať pozornosť od Mósulu, jednotky osobitného určenia irackej armády spustili ďalšiu fázu mohutnej ofenzívy na toto iracké mesto. Ako informovala agentúra AP, iracké jednotky začali ostreľovať pozície IS ležiace severozápadne od mesta Bartalla. Bartalla je historicky prevažne kresťanským mestom, nachádza sa asi 15 kilometrov východne od Mósulu, leží na dôležitej cestnej spojnici a môže byť východiskovým bodom pre rýchly postup k bránam Mósulu. Iracké jednotky Bartallu dobyli minulý týždeň - 20. októbra. Ofenzíva s cieľom oslobodiť Mósul sa začala minulý pondelok. Očakáva sa, že táto bitka bude najväčšou vIraku od americkej invázie do tejto blízkovýchodnej krajiny z roku 2003. Na pozície IS útočí viac ako 25-tisíc ozbrojencov z radov irackej armády, polovojenských kurdských jednotiek péšmarga, sunnitských kmeňových jednotiek a štátom schválených šiitských milícií. Ich spoločnú ofenzívu náletmi podporuje koalícia vedená Spojenými štátmi. Predpokladá sa, že bitka o Mósul môže trvať celé týždne, dokonca aj mesiace. V Mósule sa podľa odhadov stále nachádza viac ako milión ľudí. Mósul je v rukách islamistov od leta roku 2014, keď sa im podarilo zmocniť veľkých častí územia na severe a západe Iraku. Od vlani však IS utrpel sériu porážok a prišiel o kontrolu nad veľkou časťou dobytého územia, takže Mósul je jeho poslednou veľkou baštou v Iraku.


Kovalík súperovi dovolil získať iba jeden gem a v Nemecku postúpil do druhého kola

BRAUNSCHWEIG. Slovenský tenista Jozef Kovalík nasadený ako deviaty postúpil do 2. kola na turnaji ATP Challenger Tour Sparkassen Open v nemeckom Braunschweigu. V utorkovom stretnutí 1. kola zvíťazil za necelú hodinu nad Robertom Quirozom z Ekvádoru hladko 6:1, 6:0. Jozef Kovalík (SR-9) - Roberto Quiroz (Ekv.) 6:1, 6:0 za 58 minút


Studený front prinesie v piatok dážď, prehánky aj búrky

BRATISLAVA. Aktuálne stabilné počasie vydrží na území Slovenska do štvrtka. Meteorológovia dovtedy neočakávajú žiadne plošne rozsiahle a výdatné zrážky. Zmena v počasí nastane až v priebehu piatka, keď by na územie krajiny mal od severozápadu postúpiť studený front. Informuje o tom Slovenský hydrometeorologický ústav prostredníctvom sociálnej siete. Studený front prinesie postupne podľa meteorológov na mnohé miesta Slovenska zrážky v podobe dažďa, prehánok aj búrok. "V sobotu sa od severozápadu do našej oblasti presunie tlaková níž vo vyšších vrstvách ovzdušia, a preto sa aj v tento deň budú na viacerých miestach vyskytovať zrážky. Tie postupne ustanú až v priebehu nedele," spresnil SHMÚ. Meteorológovia očakávajú, že v čase od piatka do nedele by malo napršať na mnohých miestach, s najvyššími úhrnmi pravdepodobne na severe územia. Šanca na dážď je podľa nich aj na juhozápade Slovenska, teda v oblasti s výrazným zrážkovým deficitom.


Ústavný súd rozhodol v prospech kancelárie advokáta Bžána

KOŠICE. Ústavný súd rozhodol v prospech kancelárie advokáta Radomíra Bžána, ktorej štát vyplatil odmenu za vyhratý spor o Vodnú elektráreň Gabčíkovo (VEG) a ktorá sa sťažovala pre zablokovanie týchto peňazí políciou. Podľa rozhodnutia I. senátu ÚS došlo k porušeniu základného práva spoločnosti na inú právnu ochranu, ako aj práva vlastniť majetok a práva na ochranu vlastníctva. Príslušné uznesenie Úradu špeciálnej prokuratúry Generálnej prokuratúry z 20. februára 2018 v spojení s príkazom na zaistenie peňažných prostriedkov z 9. novembra 2017 ÚS zrušil a vec vrátil na ďalšie konanie. Úrad špeciálnej prokuratúry je navyše povinný uhradiť Advokátskej kancelárii JUDr. Radomír Bžán, s. r. o., trovy konania. Rozhodol o tom na neverejnom zasadnutí 30. januára senát ÚS zložený z predsedníčky Marianny Mochnáčovej a sudcov Milana Ľalíka a Petra Brňáka. O verdikte informoval v piatok ÚS. Bžánova advokátska firma vyhrala pre štát medzinárodnú arbitráž o elektráreň Gabčíkovo. Pôvodne mala dostať odmenu 77 miliónov eur, tá nakoniec po dohode klesla na 17,5 milióna eur. Štát však napokon označil zmluvu na právne služby za neplatnú a žalobou na súde žiadal späť vyplatené milióny. V kauze neprimeranej odmeny došlo aj k trestnému stíhaniu pre podozrenie z trestného činu porušovania povinností pri správe cudzieho majetku.


Dávid Brtva z kuazy BMG Invest skončil v Leopoldove

Brtvu odviedli policajti spred súdu, kde sa malo rozhodnúť o jeho podmienečnom prepustení.

TRNAVA. Spred budovy Okresného súdu (OS) v Trnave odviedli príslušníci kriminálnej polície Dávida Brtvu. Brtva mal úmysel zúčastniť sa na verejnom pojednávaní, ktoré malo rozhodnúť o jeho podmienečnom prepustení. Pojednávanie sudca odročil na koniec augusta. Brtva je už v súčasnosti v Ústave na výkon trestu odňatia slobody v Leopoldove. Kedy bude môcť požiadať o podmienečné prepustenie z väzenia, nie je ešte isté. Strávil totižto niekoľko rokov vo väzbe a tá sa mu zarátava do výkonu trestu. O prípadnom podmienečnom prepustení bude rozhodovať príslušný súd, a to práve Okresný súd v Trnave. TASR o tom informovali justičné zdroje. Ďalší spoluobžalovaný v tejto kauze Patrik Pachinger si už od začiatku minulého týždňa rovnako odpykáva zvyšok trestu. Polícia ho zatkla v Justičnom paláci, kde na Okresnom súde (OS) žiadal o odvolacie konanie - rovnako o podmienečné prepustenie z výkonu trestu odňatia slobody. V minulosti okrem kauzy nebankoviek čelil na iných bratislavských súdoch konaniam za neplatenie výživného a za iný podvod. Za kauzu nebankoviek ho súdil, ako prvostupňový súd, Špecializovaný trestný súd v Pezinku. Napokon Najvyšší súd ho odsúdil na sedem rokov za mrežami. V súdnej sieni zastupoval Brtvu jeho obhajca. Navrhol, aby sa pojednávanie konalo v neprítomnosti Brtvu, prokurátorka navrhla pojednávanie odročiť. Sudca rozhodol, že sa uskutoční 30. augusta. Ale na OS v Trnave iba za podmienky, že bude ústav na výkon trestu, do ktorého v utorok Brtvu následne prevezú, v príslušnosti tohto súdu. Ak bude v inom ústave, vec prevezme tamojší príslušný súd. Voči rozhodnutiu OS nie je žiadny opravný prostriedok. Brtvov obhajca Miloš Maďar pred sudcom uviedol, že Brtva "už vykonal časť uloženého trestu a je nepochybne preukázané, že bude viesť riadny život a že nie je príťažou pre spoločnosť". K rozhodnutiu sudcu uviedol, že ho hodnotí "veľmi frustrovane, že polícia neumožnila účasť Brtvu na pojednávaní i tým, ako sa rozhodovanie o podmienečnom prepustení vyvíja. Budeme čakať, kam bude Brtva zaradený do výkonu trestu a či to ovplyvní miesto príslušného súdu". V Trnave sa o Brtvovi malo rozhodovať z dôvodu, že súd je príslušný pre miesto ústavu, kde naposledy svoj trest vykonával. "Mám pocit, že sme fackovacím panákom medzi súdmi, ktoré vydajú príkaz na zatknutie, potom ho zrušia, potom sa dozvedáme, že znovu je vydaný príkaz na zadržanie z dôvodu dodania do výkonu trestu napriek tomu, že Najvyšší súd (NS) SR či Úrad špeciálnej prokuratúry konštatovali, že takýto postup nie je nevyhnutný v prípade, ak už je podaná žiadosť o podmienečné prepustenie," uviedol obhajca. Dodal, že Brtva v utorok počítal aj s eventualitou zadržania. "Každopádne jeho osobná prítomnosť na pojednávaní mala byť signálom, že sa v žiadnom prípade nevyhýba nástupu na výkon trestu a je dobrovoľne ochotný podrobiť sa akémukoľvek právoplatnému rozhodnutiu," povedal obhajca. Mali však podľa jeho slov za to, že prednostne by sa malo rozhodnúť o podmienečnom prepustení. Dávid Brtva bol koncom marca 2018 právoplatne odsúdený NS SR v kauze podvodu na nebankové subjekty Horizont Slovakia a BMG Invest na deväťročný trest odňatia slobody. Na verejné zasadnutie NS sa nedostavil, údajne sa nachádzal v Česku, následne bolo po ňom vyhlásené pátranie a vydaný európsky zatýkací rozkaz. O podmienečné prepustenie, podľa zákona po odpykaní dvoch tretín trestu, do čoho sa započítava aj vyšetrovacia väzba, požiadal na OS v Trnave. Z budovy OS na začiatku júna po pojednávaní slobodne odišiel bez toho, aby polícia konala a zadržala ho pre dodanie na výkon trestu odňatia slobody.


Sagan je majstrom Európy: Toto víťazstvo venujem všetkým Slovákom

Slovenský reprezentant mal skvelý záver.

1. Peter SAGAN (SR) 5:34:23 h 2. Julian Alaphilippe (Fr.) 3. Daniel Moreno (Šp.) 4. Samuel Dumoulin (Fr.) 5. Petr Vakoč (ČR) 6. Rui Faria Da Costa (Portug.) 7. Tony Gallopin (Fr.) 8. Philippe Gilbert (Belg.) 9. Diego Ulissi (Tal.) 10. Luis-Leon Sanchez (Šp.) - všetci čas ako víťaz PLUMELEC. Slovenský cyklista Peter Sagan sa stal novým majstrom Európy. V nedeľňajších pretekoch elite s hromadným štartom na ME v bretónskom Plumelecu triumfoval v čase 5:34:23 h. Úradujúci svetový šampión rozhodol o víťazstve v záverečnom špurte, ktorý nasledoval po stúpaní na Cote de Cadoudal (1,7 km, 6,2%). Druhý skončil o dĺžku bicykla Francúz Julian Alaphilippe, bronz bral Daniel Moreno zo Španielska. "Som neskutočne šťastný, že som sa stal vôbec prvým majstrom Európy a som hrdý, že farby Slovenska sa objavili na najvyššom mieste na stupienku víťazov. Ako sa dalo očakávať, preteky boli dlhé a náročné, ale v poslednom okruhu som cítil, že mám na to nohy a čakal som na vhodnú príležitosť zaútočiť. Každopádne, bez skvelej podpory mojich spolujazdcov zo Slovenska by sa mi zvíťaziť nepodarilo. Toto víťazstvo preto venujem im, a taktiež všetkým Slovákom," napísal Sagan na sociálnej sieti Facebook. Čerstvý európsky šampión krátko po pretekoch nasadol do súkromného lietadla a nabral smer Holandsko, kde sa v pondelok v Bolswarde postaví na štart úvodnej etapy Eneco Tour. "Som rád za všetkých členov tímu a Petrovi gratulujem, že k titulu majstra sveta pridal aj ten európsky. Som spokojný aj preto, že deň dopadol dobre bez porúch či komplikácií. Aj taktika sa vyvíjala v náš prospech. Chalani ukázali, že dokážu potiahnuť pre Petra a ovplyvniť preteky. Som rád, že máme aspoň niekoľko cyklistov, spočítame ich na prstoch dvoch rúk, ktorí sa dokážu postaviť spolu s Petrom Saganom na štart takýchto pretekov a pomôcť mu. Čo sa týka nadchádzajúcich majstrovstiev sveta v Katare, bude to o čomsi úplne inom. Trať na rovine a s vetrom bude vyhovovať šprintérom. Svoju predstavu o zostave mám, ale závery z pretekov v Plumelci pre majstrovstvá sveta robiť nebudem," uviedol tréner slovenského reprezentačného tímu Ján Valach v audionahrávke na špecializovanom webe cycling-info.sk. Jazdci absolvovali 13,9 km dlhý okruh v okolí Plumelecu celkovo 17-krát (spolu 232,9 km). V priebehu pretekov sa zrodili viaceré úniky, ale ani jeden nebol úspešný. V záverečnom kole to skúšal Talian Moreno Moser, ktorý v priebehu týždňa získal bronz v časovke jednotlivcov. Sedem kilometrov pred cieľom mal náskok 26 sekúnd, ale tempo neudržal. Rozhodovalo sa teda vo finiši na stúpaní Cote de Cadoudal (1,7 km, 6,2%), po ktorom nasledoval krátka cieľová rovina na špurt. Sagan zaútočil 50 m pred cieľom a suverénnym záverom nedal svojím súperom šancu.  Európsky šampionát sa organizuje od roku 1995, ale do vlaňajšieho ročníka na ňom štartovali len muži a ženy do 23 rokov, ako aj juniori a juniorky. Tohtoročné preteky - s premiérou profesionálov - sa mali pôvodne uskutočniť v Nice, ale po júlových teroristických útokoch sa mesto organizovania vzdalo. Európska cyklistická únia (UEC) neskôr určila za dejisko Plumelec.


Dopravná hádanka: Kde sa končí toto obmedzenie rýchlosti? (riešenie)

V tomto prípade sa obmedzenie rýchlosti - šesťdesiatka - končí pri prvej križovatke. Nie preto, ako je križovatka značená, ale preto, že to miesto je križovatka. Vyhláška 9/2009 Z. z., vydaná k zákonu o cestnej premávke uvádza, že "zákaz, obmedzenie alebo príkaz vyplývajúci z príslušnej zvislej dopravnej značky sa končí na vzdialenejšej hranici najbližšej križovatky, ak nie je skôr skončený inak." Nemusí pritom ísť o špeciálne označenú križovatku - každá, aj neoznačená križovatka ruší obmedzenie rýchlosti. Ako sme vysvetľovali minulý týždeň, zákon o cestnej premávke hovorí, že križovatkou sa rozumie "miesto, v ktorom sa cesty pretínajú alebo spájajú." Táto šesťdesiatka je na ceste zrejme práve preto, aby vodičov spomalila pred križovatkou, ktorá je krátko za horizontom. Obmedzenie rýchlosti ešte pred koncom križovatky môže skončiť značka B 31b "Koniec najvyššej dovolenej rýchlosti" alebo B 39 "Koniec viacerých zákazov".


Preveria, ako štát míňal peniaze počas slovenského predsedníctva

BRATISLAVA. Najvyšší kontrolný úrad (NKÚ) sa bližšie pozrie na to, ako štát vynakladal financie počas slovenského predsedníctva v Rade Európskej únie. Chce urobiť kompletnú kontrolu. Informovala o tom hovorkyňa NKÚ Daniela Bolech Dobáková. Preverí napríklad obstarávanie tovarov, prác a služieb. "Úrad tiež skontroluje, ako boli projektované jednotlivé kultúrno-spoločenské podujatia, či boli následne v procese prípravy menené a prečo," povedala hovorkyňa. Kontrolóri sa takisto sústredia na "súlad jednotlivých opatrení s platnou legislatívou, napríklad v súvislosti so zverejňovaním informácií, realizáciou verejného obstarávania". Bližšie sa plánujú pozrieť aj na to, ako boli napĺňané jednotlivé strategické dokumenty súvisiace so slovenským predsedníctvom. Predseda NKÚ Karol Mitrík zaradil kontrolu na začiatok marca tohto roka. Pôjde sa na ministerstvo zahraničných vecí a ministerstvo životného prostredia. Príprava na kontrolu sa však začala podľa Bolech Dobákovej ešte v druhej polovici minulého roka. Závery z kontroly by mali byť známe v lete tohto roka.


Prezident Izraela rokoval s Likudom, vyberá si premiéra

Reuven Rivlin absolvuje konzultácie s jedenástimi politickými subjektami.

JERUZALEM. Izraelský prezident Reuven Rivlin začal viesť v pondelok konzultácie s predsedami všetkých politických strán, ktoré sa v minulotýždňových predčasných voľbách dostali do parlamentu. Informovala o tom agentúra AP. Rivlin sa najprv stretol so zástupcami strany Likud premiéra Benjamina Netanjahua. Odporúčania o tom, koho by mal poveriť zostavením vlády, si následne vypočuje i od politikov z desiatich ďalších zvolených strán. Poradie, v akom sa s nimi stretne, je určené počtom získaných mandátov - od najväčšieho po najmenšieho. Prezident si z odporúčaných kandidátov vyberie toho, ktorý má podľa jeho názoru najväčšie šance vytvoriť v parlamente väčšinu. Následne ho požiada, aby do 42 dní vytvoril vládu. Očakáva sa, že konzultácie budú vzhľadom na výsledok parlamentných volieb len formalitou. Spolu s ultraortodoxnými stranami, ktoré Netanjahu označuje za prirodzených spojencov Likudu, bude mať blok pravicových strán v parlamente väčšinu v podobe 65 hlasov a zostavením vlády bude zrejme poverený Netanjahu.


Kritika Číny za operácie na území Filipín nemá zmysel, bránil sa Duterte

Prezident Filipín nechce konflikt s Pekingom.

MANILA. Filipínsky prezident Rodrigo Duterte, ktorý je známy ostrými vyhláseniami voči domácim nepriateľom aj zahraničným štátnikom, má jednu krajinu, ktorú si netrúfne kritizovať - Čínu. Pripustil to sám v pondelok počas výročného prejavu o stave krajiny pred oboma komorami filipínskeho parlamentu. Duterte reagoval na kritiku, že sa nevie ozvať proti Číne a jej porušovaniu teritoriálnej celistvosti Filipín, v ktorej výsostných vodách Peking stále častejšie operuje, a pripustil, že kritika na adresu Pekingu by nemala zmysel. "Keď si (čínsky prezident) Si Ťin-pching povie ´idem si zarybárčiť´, kto mu v tom zabráni?" položil si Duterte rečnícku otázku. "Keby som poslal mojich vojakov, aby vyhnali čínskych rybárov, garantujem vám, že by sa už živí domov nevrátili," predstavil prezident svoje videnie situácie. K iným krajinám Duterte takto zhovievavý nebýva. Kanade napríklad v apríli tohto roku hrozil vyhlásením vojny, ak si neodvezie naspäť odpad, ktorý na základe vtedajšej dohody priviezli kanadské lode do Filipín v rokoch 2013 a 2014. Duterte je známy ako politik, ktorý sa vyžíva v násilí, o masovom zabíjaní hovorí v pozitívnom zmysle slova a často odkazuje miestnym povstalcom a členom drogových gangov, že ich všetkých pozabíja a utopí v mori. Duterte sa napríklad nedávno pýtal, "prečo je stále nažive" bývalý šéf filipínskej polície, ktorého začiatkom roka odvolal. Reagoval tak na jeho kritiku na svoju adresu. Na kauzu znásilnenia austrálskej misionárky v meste, kde bol kedysi starostom, reagoval Duterte vyhlásením, že on ako starosta mal byť "podľa správnosti medzi prvými". Ženským členkám komunistických povstaleckých oddielov zase pohrozil, že im budú vojaci strieľať medzi nohy. "Povedzte vojačkám, že toto je nový príkaz od šéfa: Nebudeme vás zabíjať. Iba vás strelíme do vagíny, takže, keď nebudete mať vagínu, budete nepoužiteľné," vyhlásil minulý rok Duterte.


Pre udelenie povolenia na dotankovanie sa sporili ministerstvo obrany a zahraničia.

BRATISLAVA. Americké vrtuľníky dotankovali v Piešťanoch. Informáciu priniesol spravodajský web televízie JOJ noviny.sk. Na piešťanskom letisku pristálo šesť vrtuľníkov AH-64 Apache krátko pred 11.30 h. Posádku každého z nich tvorili dvaja piloti. Do Brna odleteli krátko pred 13.00 h. Pred pár dňami došlo k nedorozumeniu medzi rezortom obrany a zahraničných vecí o pristátí amerických vrtuľníkov, ktoré mali u nás dotankovať a odletieť. Udeľovanie diplomatických povolení je v zmysle platnej legislatívy výhradne v kompetencii Ministerstva zahraničných vecí a európskych záležitostí SR. Dnes pristálo na piešťanskom letisku šesť vrtuľníkov. V súvislosti so žiadosťou Veľvyslanectva USA v Slovenskej republike o diplomatické povolenie na prelet cez územie Slovenskej republiky v dňoch 18. a 19. júna 2019 a s tým spojených úkonov Ministerstvo obrany v piatok vo svojom oficiálnom stanovisku pre rezort zahraničných vecí uviedlo, že rešpektuje recipročné diplomatické povolenie, ktoré zodpovedá náležitostiam schváleným v uznesení vlády SR č. 554/2018, v ktorom boli uvedené prelety schválené. Ministerstvo obrany zároveň požiadalo rezort diplomacie o rešpektovanie stanovísk ministerstva obrany výhradne len na oficiálnej báze tak, aby sa zamedzilo prípadným nedorozumeniam. Podľa informácií Denník N v reakcii na americkú žiadosť o možnosť doplniť palivo pre vojenské vrtuľníky na letisku v Piešťanoch ministerstvo obrany pod vedením SNS rozhodlo, že im povolí iba prelet cez Slovensko bez možnosti medzipristátia. Informáciu podľa denníka potvrdilo aj ministerstvo zahraničných vecí. "Rezort obrany súhlasil s preletom, avšak odmietol medzipristátie. O bližšie informácie je potrebné žiadať rezort obrany, ktorý rozhoduje o vyhovení alebo nevyhovení americkej žiadosti,“ napísal denníku hovorca ministerstva zahraničných vecí Boris Gandel. V prípade komunikácie o medzipristátí amerických vrtuľníkov vraj išlo iba o nedorozumenie. Ako ďalej informovala Capáková, rezort obrany požiadal rezort zahraničných vecí, aby akceptoval iba stanoviská zaslané oficiálnou cestou. "Ministerstvo obrany SR zároveň požiadalo rezort diplomacie o rešpektovanie stanovísk ministerstva obrany výhradne len na oficiálnej báze tak, aby sa zamedzilo prípadným nedorozumeniam, ktoré v tomto prípade spôsobilo preposlanie internej komunikácie medzi zamestnancami na rezort diplomacie. Toto pochybenie zamestnancov rezortu obrany a ich konanie nad rámec svojich služobných povinností bude disciplinárne riešené v zmysle platnej legislatívy."


Z poistky je opäť poistka, nie sporenie

Slováci si čoraz viac poisťujú vlastný život, sporenie a investovanie je na ústupe.

Myslenie Slovákov sa v posledných rokoch mení. „Životné poistenie začali využívať na to, čo je jeho prvoradým cieľom – na zabezpečenie seba a svojich blízkych v prípade nepredvídateľných životných situácií,“ vraví Milan Janásik, hovorca Generali Poisťovne. Počet uzatvorených rizikových poistení prudko rastie. Naproti tomu, podiel sporivých a investičných častí poistenia stále klesá. „Jednoznačným trendom je postupný ústup od vnímania životného poistenia ako sporiaceho nástroja,“ hovorí Peter Brudňák, generálny riaditeľ NN Životnej poisťovne. Z trhu sa vytráca kapitálové životné poistenie, ktoré pri dnešných podmienkach už nedokáže klientom ponúknuť zaujímavé zhodnotenie. Podľa údajov Generali Poisťovne už tri štvrtiny zo všetkých životných poistiek tak tvoria práve rizikové poistky. „Sporenie a investovanie popri poistení ľudia využívajú čoraz menej,“ dodáva Janásik. Kapitálové životné poistenie už väčšina poisťovní prestala ponúkať, možnosť investovania zostala ešte v investičnom životnom poistení. „Pokles záujmu o donedávna najobľúbenejšie poistenie – kapitálové životné poistenie – priznávajú viaceré poisťovne,“ hodnotí Pavel Škriniar, analytik portálu www.FinancnaHitparada.sk. O tomto produkte hovorí, že je mŕtvy. „V princípe sa vraciame k prapodstate poistenia – čistému krytiu rizík,“ dopĺňa Brudňák. Investičné poistenie si ako-tak udržiava svoju úroveň, no čoraz viac klientov oddeľuje poistenie od investovania. Tak ako pri všetkých finančných produktoch, ani pri výbere životného poistenia sa netreba ponáhľať. „Ľudia by si mali zodpovedne vybrať poistné riziká, dôkladne nastaviť poistné sumy a v neposlednom rade porovnať ponuky rôznych poisťovní. Na zmenu nastavenia poistky po tom, ako sa niečo stane, je už neskoro,“ dopĺňa Škriniar. „Pozitívnou správou je, že Slováci sa čoraz lepšie chránia pred rizikami,“ hovorí Marián Búlik, okresný vedúci OVB Allfinanz Slovensko. Svoju rolu zohrávajú aj banky, ktoré pri hypotékach častejšie vyžadujú poistenie rizík. To má pozitívny dosah na zloženie životných poistiek: takmer polovicu novej produkcie v najväčšej životnej poisťovni na Slovensku Metlife tvorí poistenie rizík, a to na úkor sporiacej zložky. „Priemerný počet pripoistení v zmluve vzrástol z dvoch na päť,“ dodáva Búlik. Slovenské štatistiky hovoria, že najčastejšou príčinou úmrtia je i naďalej ochorenie obehovej sústavy nasledované nádorovými ochoreniami. Pritom nárast výskytu rakoviny oproti roku 2010 sa pohybuje v desiatkach percent. Alarmujúcou správou je preto výška poistných súm. Podľa štatistík MetLife je priemerná suma pri poistení kritických chorôb len osemtisíc eur, pri trvalých následkoch necelých 17-tisíc eur. Pritom priemerná výška hypotéky na Slovensku dosahuje takmer 50-tisíc eur. Tento text ste mohli čítať vďaka tomu, že platíte za obsah. Vážime si to.


Päť tipov ako dobre obliecť väčší zadok

Nemusíte sa báť úzkych nohavíc ani puzdrových sukní, stačí vedieť, ako ich nosiť.

Postava hruškového typu, teda taká, ktorá sa od pása pozvoľna rozširuje, disponuje väčším zadkom a pevnejšími stehnami, býva často označovaná ako problematická. Ak však uvážime, že takéto telesné proporcie sú typické nielen pre Slovanky, ale s istou obmenou napríklad aj pre Hispánky či Afroameričanky, potom ide o pomerne rozšírený typ postavy. Čo si obliecť na svadbu ako hosť Čo obliecť deťom na svadbu Čo si obliecť na pohreb Čo si obliecť na štátnice a maturitu Čo si obliecť na pohovor do práce Čo si obliecť do divadla Čo si obliecť na stužkovú ako mama Čo si obliecť k rifliam Čo si obliecť, keď máte veľké prsia Čo si obliecť k legínam Čo si obliecť na ples Dobre obliecť postavu s väčším pozadím tak, aby pôsobila súmerne a uhladene, nie je pri dodržiavaní niekoľkých zásad vôbec ťažké. Základným pravidlom pri korigovaní postavy je dodržiavanie správnej veľkosti. Oblečenie môže byť obtiahnuté, nie však vypasované či dokonca malé. Vôbec pritom neplatí, že ženy s väčším pozadím a stehnami sa musia vzdávať úzkych strihov nohavíc či sukní. Mali by však rešpektovať číslovanie. Pamätajte, že o číslo menšie nohavice neurobia váš zadok menší, len neforemnejší. Mnoho žien sa nazdáva, že stačí, ak zvolia adekvátne nohavice, prípade ak oblasť bokov zakryjú dlhším topom. Pravda je však taká, že je potrebné úzkostlivo dbať aj na strih hornej časti oblečenia. To totiž môže opticky rozšíriť ramená a hruď a celú postavu tak zjednotiť. Veľký pozor treba dať na rukávy - ideálne sú polodlhé, dlhé a zvonové. Vyhýbať by ste sa mali tričkám a blúzkam bez rukávov či dokonca so špagetovými ramienkami. Strihovo vyhľadávajte najmä zavinovacie blúzky a tričká, voľné a polodlhé topy. Príliš krátke, obtiahnuté kusy vrchného odevu by len poukázali na neproporčnosť vašej postavy. Nohavice sú pre ženy s väčším zadkom kľúčovým odevom, ktorého výber podlieha prísnym kritériám. Najlepšie sú nohavice, ktoré sa zapínajú v oblasti pupku. Nízke, bokové alebo naopak priveľmi vysoké nohavice nie sú vhodné. Ak nechcete na svoje pozadie upozorňovať, vyhnite sa aj džínsom v štýle mom fit, boyfriend a úplné tabu by pre vás mali byť nohavice so zníženým sedom. Lepšiu službu vám spravia rovné strihy, cigaretové, mierne sa rozširujúce alebo zvonové nohavice. Pomôcť vám môžu aj nohavice s pukmi, ktoré vizuálne zoštíhľujú nohy. Veľa žien chce širšie boky zamaskovať do sukní a šiat v áčkovom strihu. Tu je však na mieste opatrnosť. Pevné a nepoddajné "áčko", ktoré siaha sotva do polovice stehien, zbytočne upozorní na vaše proporcie. Ak sa širokých sukní nechcete vzdať, voľte také, ktorých dĺžka bude siahať aspoň po kolená. Veľmi dobrou voľbou sú puzdrové sukne, rozširujúce sa - takzvané fit and flare alebo sukne a šaty zo splývavej a padavej látky. Samozrejme, nič sa nestane, ak raz za čas vyjdete do sveta v neónovo ružových nohaviciach. Základ vášho šatníka by však mal byť postavený najmä na nohaviciach a sukniach tmavších a zemitých farieb. Oblasť zadku a stehien nezvýrazňujte žiadnou aplikáciou ani vzorom, ktoré zbytočne pútajú pozornosť. Pozor na vyšúchané či dokonca prederavené džínsy, nápisy a výrazné vrecká. Vyhýbajte sa priveľmi kontrastným vzorom, voľte jemné prúžky a krajky či menšie bodky. Obozretnosť je na mieste aj pri výbere materiálu. Príliš tuhé a nepoddajné látky, ktoré pevne držia tvar, pôsobia hrubo a nijako nepomáhajú k vyrovnaniu siluety. Vyhýbajte sa aj príliš pevným džínsom a myslite na to, že najvhodnejšia látka je pre vás mierne elastická a poddajná.


Dôchodcovia budú úradom dokazovať, že žijú, iba raz ročne

Ľudia, ktorí dostávajú dôchodok aj z Česka, by mali mať menej papierovačiek.

BRATISLAVA. Dôchodcovia, ktorí v období Československa pracovali vo firme, ktorá mala sídlo v Česku, musia každé tri mesiace úradom dokazovať, že žijú. V opačnom prípade zo susednej krajiny nedostanú dôchodok, lebo ich považujú za mŕtvych. To by sa už v budúcom roku malo zmeniť. Česi chcú zvoľniť pravidlá a dovoliť ľuďom, aby dôkaz o žití zasielali len raz ročne. Slovenskí dôchodcovia to považujú za pokrok, hoci by boli najradšej, ak by sa táto byrokratická povinnosť úplne zrušila. O zmene už rokuje poslanecká snemovňa v Česku, rozhodnúť by mala v najbližších týždňoch. Ak poslanci zákon schvália, platiť by mal približne od druhej polovice budúceho roku. „K zmene pristúpime až vtedy, keď budú vytvorené technické podmienky na elektronickú výmenu dát so slovenskou Sociálnou poisťovňou," hovorí pre SME Iva Merhautová, námestníčka českej ministerky práce pre riadenie sekcie sociálno-poistných systémov. "Je to nevyhnutné, pretože ak nám informáciu o žití nezašlú priamo dôchodcovia, potrebujeme ju získať od poisťovne,“ dopĺňa. Nové pravidlá sa dotknú približne 28 200 Slovákov, ktorí poberajú aj dôchodok z Česka, vyčíslila slovenská Sociálna poisťovňa. „Určite to vítame, tento nezmysel mali upraviť už veľmi dávno," reaguje na zmenu Juraj Danko, predseda občianskeho združenia Dôchodok SkCz, ktoré o zmenu dlhé roky žiadalo. "Na druhej strane, ak Slovensko hovorí, že má nadštandardné vzťahy s Českom, nerozumiem, prečo si údaje o dôchodcoch nemôžu vymieňať stále a obťažujú tým penzistov. Obzvlášť v dobe, keď sa všetko rieši elektronicky,“ dodáva Danko. Teraz to funguje tak, že Česká správa sociálního zabezpečení, čo je obdoba našej Sociálnej poisťovne, posiela vždy vo februári, máji, auguste a v novembri slovenským dôchodcom list. Obsahuje tlačivo „Potvrdenie o žití“, kde treba vyplniť meno, priezvisko, dátum a miesto narodenia, rodné číslo, adresu. Dôchodca potom tlačivo podpíše a podpis musí dať úradne overiť. Následne ho pošle späť do Česka. Ak by to neurobil, Česi mu pozastavia vyplácanie dôchodku a obnovia mu ho len vtedy, ak list s overeným podpisom doručí. „Predstavte si to tak, že starý človek, ktorý má často problémy s chodením a nevládze vstať z postele, musí ísť na matriku alebo k notárovi, aby mu každé tri mesiace potvrdil tlačivo o tom, že žije. Samozrejme, notára si môže zavolať aj domov, ale to je drahšie,“ hovorí Danko. Overenie podpisu a zaslanie listu do Česka stojí dôchodcov zhruba tri eurá, sumu však musia zaplatiť každé tri mesiace. Podobný systém funguje vo viacerých krajinách Európskej únie, ale s tým rozdielom, že sa tlačivo vyžaduje iba raz ročne. Štyrikrát ročne ho posielajú len tí ľudia, ktorí su mimo Únie. Štáty si chcú byť isté, že ak posielajú dôchodok do zahraničia, tak naozaj príde dôchodcovi, pretože medzičasom mohol zomrieť. „Kým o úmrtí dôchodcu, ktorý žil u nás, sa dozvieme z matriky, o úmrtí človeka, ktorý žil v inej krajine, sa dozvieme len veľmi ťažko. Často je to s veľkým časovým odstupom alebo vôbec,“ vysvetľuje Merhautová. Ak by dôchodca zomrel, ale na účet by mu stále prichádzali dôchodky, poisťovňa by ich spätne musela vymáhať. A tomu sa chce vyhnúť. Potvrdenie o žití musia do Česka posielať všetci ľudia, ktorí v tejto krajine pracovali a vznikol im tam nárok na dôchodok. Takisto aj tí, ktorí v období Československa pracovali napríklad aj na Slovensku, ale ich zamestnávateľ mal sídlo v Česku. Federálni dôchodcovia však veľmi často poukazujú na fakt, že sú oproti ostatným diskriminovaní. Mnohí z nich nikdy nerobili v Česku, ale nakoľko ich firma tam mala sídlo, do konca života musia čeliť papierovačkám a ich dôchodok je často nižší, ako keby ho poberali len zo Slovenska. Ich penzia sa totiž skladá z dvoch častí, podľa toho, koľko rokov odpracovali na Slovensku a koľko u susedov. V Česku však dôchodkový systém nie je taký solidárny ako u nás a pri jeho výpočte sa niektoré roky nezapočítavajú rovnako ako v našej Sociálnej poisťovni. Dôchodcovia síce môžu požiadať o vyrovnávací príplatok, ktorý im akoby dorovná dôchodok do slovenskej úrovne. Dostanú ho však len tí, ktorí si pred rokom 1993 platili aspoň 25 rokov odvody do Česka, čo mnohí dôchodcovia nespĺňajú. Tento text ste mohli čítať vďaka tomu, že platíte za obsah. Vážime si to.


Džihádisti využívajú na útoky v Mósule autá a drony s bombami

Autá a drony naložené bombami sú najčastejšie spôsoby útokov bojovníkov IS.

MÓSUL. Na pozície irackých špeciálnych síl, ktoré sa v utorok prebojovali do východných okrajových štvrtí mesta Mósul a snažia ho sa ho dobyť od Islamského štátu (IS), zaútočili vo štvrtok samovražední atentátnici dvakrát autami naloženými výbušninami. Tie sú podľa tlačovej agentúry DPA najčastejšie využívanou zbraňou bojovníkov tejto extrémistickej organizácie. Iracké špeciálne sily vtrhli na východné predmestia Mósulu po dvojtýždňovej vojenskej operácii v okolí mesta, pri ktorej sa im z tamojších dedín podarilo vyhnať bojovníkov IS. Irackí vojaci si upevnili pozície vo východnej mósulskej štvrti Gogdžalí aj napriek dvom štvrtkovým pokusom o samovražedné útoky autami naloženými výbušninami. K pokusom o útoky došlo niekoľko hodín po vyše polhodinovom posolstve vodcu IS a samozvaného kalifa abú Bakra Baghdádího, ktorý vyzval svojich nasledovníkov, aby bojovali o Mósul a bránili mesto pred veľkou vojenskou ofenzívou nepriateľov. Posolstvo bolo zverejnené v stredu večer, ale nie je jasné, kedy bolo nakrútené. Miesto pobytu Baghdádího je neznáme, uviedla dnes agentúra AP. Mesto Mósul s vyše miliónom obyvateľov a okolité územie padlo do rúk bojovníkov IS počas bleskovej operácie tejto organizácie v júni 2014. Čoskoro navštívil mesto aj samotný Baghdádí a práve z Mósulu vyhlásil kalifát, ktorý donedávna pokrýval takmer jednu tretinu Iraku a Sýrie. Niekoľko hodín po Baghdádího výzve vyrazilo vo štvrtok z centrálnejšej mósulskej štvrte Samáh, ovládanej Islamským štátom, auto naložené výbušninami a smerovalo k spomínanej najvýchodnejšej mósulskej štvrti Gogdžalí, kde majú pozície iracké špeciálne sily. Tie auto spozorovali a vystrelili naň raketu, ktorá vozidlo zničila a zabila útočníka. Zo štvrte Samáh vyšiel aj druhý atentátnik s vozidlom, ale podarilo sa mu ujsť. Bojovníci IS využívajú na útoky aj drony naložené výbušninami - minulú noc vyslali dve takéto bezposádkové lietadlá, avšak iracká armáda ich zničila. Irackí vojaci majú v Mósule pozície na odľahlom východe mesta a ešte sa len musia prebojovať do husto obývaných mestských častí, ktoré sa nachádzajú necelý kilometer od nich. Zo štvrte Gogdžalí aj z okolitých oblastí bolo od stredy evakuovaných vyše 5000 civilistov, ktorých presunuli do neďalekých táborov.


Ľahšie je spraviť chybu pri kúpe domu ako pri prenájme (rozhovor)

Stále ako sedliaci

Takto sa menia obce

Vracajú sa na dedinu

Rozhovor s Karpišom

Päť dôvodov, prečo nie

Návrat do mesta

Aj bývanie má témy, ktoré sú tabu. Slováci sú stále konzervatívni k dlhodobému bývaniu v prenájmoch.

Ak si má Slovák vybrať medzi bývaním v prenajatom alebo vo vlastnom dome, prikloní sa k vlastnej streche nad hlavou. Aj súčasné nízke úrokové sadzby hypoték sú vodou na mlyn na tridsaťročné zadlžovanie  sa vopred. Ekonomický analytik JURAJ KARPIŠ si myslí, že skôr či neskôr sa súčasné nízke úroky začnú vracať k historickým priemerom.  V rozhovore tiež vysvetľuje, prečo už domy nie sú najbezpečnejšou investíciou, ktorá dokáže uchovať hodnotu peňazí.  Možno vo všeobecnosti odporučiť, či má človek bývať vo vlastnom alebo v prenajatom?  "Bohužiaľ, toto sa nedá jednoznačne povedať. Menia sa ceny nehnuteľností aj ceny nájmov. Zároveň sa mení aj životná situácia dotyčného. Preto neexistuje univerzálne platná rada. Dajú sa však spočítať a porovnať odhadované náklady obidvoch variantov.  Ak si výsledok, ktorý odráža výdavky potrebné na kúpu domu, porovná s nájmom, uvidí, koľko stojí každá z týchto dvoch alternatív bývania." A dá sa povedať, ktorý typ bývania predstavuje viac rizík?  "Mám pocit, že ak niekto na Slovensku spraví chybu, tak ju spraví pri kúpe nehnuteľnosti než pri prenájme." Na čo narážate? Kde sa dá urobiť chyba pri kúpe domu?  Juraj Karpiš je ekonomický analytik a spoluzakladateľ think tanku INESS. Ukončil Fakultu manažmentu Univerzity Komenského v Bratislave so špecializáciou finančný manažment. Venuje sa kríze, zlým peniazom a ekonomickému vzdelávaniu. Taktiež je členom Klubu ekonomických analytikov.  "Dnešné nízke úroky dokážu veľmi ľahko uviesť ľudí do omylu, že  nízke sadzby budú navždy a hypotéky sú ľahko zvládnuteľné. Môže ma niekto presviedčať, že tie základné nulové úroky budeme mať navždy, ale ja si myslím, že skôr či neskôr sa úroky začnú vracať k  historickým priemerom. A nie som si istý, či všetci ľudia, ktorí si berú dnes hypotéky, si spočítajú úroky aj v prípade, ak sa vrátia k úrovni napríklad z roku 2007, čo nie je až tak dávno. Vtedy úroky na hypotéky boli šesť až sedem percent. Podľa mňa už takmer nikto nepočíta s tým, čo sa stane, ak tie úroky pôjdu ešte vyššie, čo je tiež jeden z možných scenárov v nasledujúcich rokoch." Ľudia sú toto riziko ochotní podstúpiť aj preto, lebo si vravia, že ak by celý život platili prenájom, tak by z toho nakoniec nič nemali. Nemyslíte?  "Nesúhlasím s argumentom, že keď platíte nájom, tak nemáte nič, nie je to pravda. Ak platíte nájom, tak ste nemuseli na začiatku zložiť relatívne vysokú sumu za nehnuteľnosť buď z vlastných peňazí, alebo z požičaných. Ak ste zálohu zložili z vlastného, tak ste prišli o alternatívny príjem, ktorý sa dal použiť v podnikaní, investovaním do akcií alebo vlastnej rodiny. A ak ste zálohu vyplatili z cudzích peňazí, tak je to ešte horšie. Požičali ste si cudzie peniaze na to, aby ste kúpili nehnuteľnosť a plne nesiete riziko výkyvu ceny nehnuteľnosti a ešte platíte aj úroky za to, že ste špekulovali na trhu s nehnuteľnosťami. Ak bývate v prenájme, tak toto nemusíte podstupovať a len každý mesiac zaplatíte poplatok za službu, že môžete niekde bývať. Navyše tie peniaze, ktoré usporíte, môžete použiť iným spôsobom." Takto uvažujú krajiny ako Nemecko, kde býva vo svojom len polovica obyvateľstva.  "Áno, títo ľudia sa obzerajú po iných druhoch investícií. Zároveň, ja to nevidím na Slovensku úplne čierno-bielo. Mení sa to a ľudia čoraz častejšie začínajú rozmýšľať o alternatívach, začínajú podnikať a investovať do seba či podnikov. Myslím si, že sa hýbeme správnym smerom." V Európe sme však stále považovaní za národ, ktorý potrebuje vlastnú strechu nad hlavou. Je to dané našou históriou, ale aj deväťdesiatymi rokmi, keď štát odpredal bytový fond. Prečo si ešte stále nevieme nájsť cestu k bývaniu v prenájmoch?  "Určite sú tu historické dôvody. V postkomunistických krajinách je vyššia miera vlastnenia nehnuteľností. Zároveň na Slovensku nie je rozvinutý trh s bývaním a teraz narážam na také bývanie, ktoré sa prenajíma. Zatiaľ sa nestihli vyvinúť alterantívy, ktoré by ponúkali celé spektrum bytov na prenájom v rôznej kvalite a cene. Ale toto všetko sa už pomaly mení. A posúvame sa ku klasickejším západným štandardom. V Rakúsku alebo v Nemecku veľká časť obyvateľstva bežne býva v prenájmoch a nemá s tým žiadny kultúrny ani iný problém. Žijú si tam rovnako dobre, ako tí ľudia, ktorí byty vlastnia." Aj vy to vnímate tak, že Slováci majú pocit, že musia vlastniť nejakú nehnuteľnosť? "Áno, súhlasím s tým, že Slováci takýto pocit majú. Súčasné mladé rodiny majú pocit, že musia mať nehnuteľnosť. Ale to je podľa mňa dosť iluzórna predstava. Najmä pri mladých rodinách s nízkym rozpočtom je to podľa mňa veľké riziko." Prečo?  "Títo ľudia sa často dopúšťajú chyby v tom, že keď si niekto zoberie stopercentnú alebo takmer stopercentnú  hypotéku na nehnuteľnosť na tridsať rokov, tak ten dom naozaj nevlastní. Vlastníkom je tridsať rokov banka. Až keď splatí hypotéku, stáva sa vlastníkom." Vedel by otázku bývania zlepšiť na Slovensku lepšie vybudovaný bytový fond, ktorý štát odpredal v deväťdesiatych rokoch?  "Ak sa pozrieme na pôsobenie štátu v  zdravotníctve a školstve, tak neverím, že štát dokáže flexibilne nájsť miesto, kde je najväčší dopyt po tých bytoch a tam ich vystavia a stihne to ešte v takom čase, keď ten dopyt bude stále pretrvávať. Skôr by som sa spoliehal na to, že to budú vedieť robiť či už developeri, alebo väčší investori, ktorí  vysoký dopyt vidia cez vyššie nájmy a vedia zareagovať oveľa rýchlejšie než štát. Skôr sa treba zameriavať na to, aby bolo čo najjednoduchšie zareagovať na  dopyt. Teda treba odstraňovať prekážky napríklad v dĺžke stavebného konania či vydávania povolení, ktoré štát podnikateľom vytvára pri napĺňaní potrieb ľudí, ktorí chcú bývať." Dokáže dom ako investícia uchovať hodnotu peňazí? "Pred poslednou finančnou krízou sme si mysleli, že nehnuteľnosti sú najbezpečnejšie investície. Potom prišla bublina v Amerike, Španielsku či v Írsku a ceny nehnuteľnosti výrazne klesli. Takže z tejto domnienky sme sa vyliečili a už vieme, že aj ceny nehnuteľností môžu klesať. Aj na Slovensku z globálneho hľadiska, síce mierne, ale klesli. Nikto tu nič negarantuje a je možné, že aj na trhu s nehnuteľnosťami sa opäť vytvorí bublina, ktorá keď spľasne, tak povedie k tomu, že nehnuteľnosti zlacnejú." Je v súčasnosti na slovenskom trhu s nehnuteľnosťami bublina?  "Nedávno to riešila naša centrálna banka a povedala, že bublina ešte nie je. Čo však viem, je, že tie extrémne nízke úroky pomýlili už množstvo ľudí aj na Slovensku. Títo Slováci sa rozhodli len na základe nízkych úrokov za posledných pár rokov zobrať si tridsaťročný dlh a je veľká pravdepodobnosť, že tie úroky budú výrazne vyššie, ako sú teraz." Myslíte si, že tie desaťročné fixácie nedostatočne garantujú výšku úrokov?  "Čiastočne. Ani desaťročná fixácia neochráni pred tým, že keď sa fixácia skončí, tak budú úroky výrazne vyššie. Alebo keď ceny nehnuteľností klesnú. Len keď si pozrieme historické priemery úrokových sadzieb, nemusíme sa pozerať ani na extrémy, tak možno vidieť, že sú výrazne vyššie." Sú aj nejaké iné výhody bývania v prenajatom dome alebo byte?  "Okrem finančného rizika je výhodou aj to, že sa nemusí starať o nehnuteľnosť a riešiť prípadné opravy. Toto sú problémy vlastníka. Dotyčný môže ľahšie a jednoduchšie meniť miesto svojho bydliska. To znamená, že pri strate práce alebo inej životnej udalosti nemusí riešiť predaj. Výhodou je aj oveľa lepší prístup k svojim peniazom, pretože ak ich nemá viazané v nehnuteľnosti, tak sa k nim vie oveľa flexibilnejšie dostať." Mnohí ľudia však hypotéku berú aj ako istý spôsob šetrenia. Ak by neplatili mesačné splátky, zarobené peniaze by prehajdákali.  "Rozumiem, že niektorí ľudia  majú problém s finančnou disciplínou a nevedia z výplaty usporiť ani cent. Pre nich hypotéka môže predstavovať nástroj núteného sporenia. Musia splatiť splátku, ktorá spláca ich nehnuteľnosť a toto donútenie ich vedie k sporeniu. Ale podľa mňa je veľa ľudí, ktorí nepotrebujú mať nad sebou sekeru hypotéky na to, aby dokázali sporiť a tí, ktorí dokážu sporiť aj bez hypotéky, môžu peniaze použiť aj iným spôsobom, ktorý im v niektorých prípadoch dokáže priniesť vyšší výnos, než je samotná nehnuteľnosť." Čo máte na mysli?  "Keď si zoberieme, na Slovensku nie je príliš populárne investovanie do akcií. Teraz mám na mysli úplne pasívny nízkonákladový nákup celého akciového trhu, nie selektívne nakupovanie „tutoviek“, čo je štandardný finančný nástroj v západnom svete. Ak si pozriete dlhodobé výnosy akcií, tak tie sú výrazne vyššie než z nehnuteľností. Ten, kto si nekúpi nehnuteľnosť a platí prenájom, môže usporené peniaze investovať do celého akciového trhu a pravdepodobne na konci zarobí viac než ten, kto má nehnuteľnosť."  „Mnoho starých ľudí na Slovensku žije žobrácky život v nehnuteľnostiach za stotisíc eur. Dediči namiesto financovania života majiteľa nehnuteľnosti, ktorý im ju plánuje darovať, čakajú na jeho smrť.“ Úryvok pochádza z vašej knihy Zlé peniaze. Týmito slovami ste celkom trefne pomenovali ďalší slovenský fenomén. Čo by to mohlo zmeniť?  "Kedysi sa to riešilo tak, že keď starý človek určil svojho dediča, tak dedič mu začal vyplácať pravidelné mesačné dividendy z majetku, ktorý v budúcnosti zdedí. Takže vyplácanie dividend je jeden spôsob. Medzi modernejšie spôsoby patrí reverzná hypotéka, lenže tento produkt asi nikto na slovenskom trhu neponúka. V zahraničí je však takýto druh hypotéky rozšírený." Myslíte si, že by staršie generácie, ale aj budúci dedičia boli prístupní takýmto riešeniam?  "Kultúrna bariéra je v tejto oblasti stále prítomná a ľudia neuvažujú o tom, že niečo takéto sa dá. Takéto rozhodnutie, samozrejme, vyžaduje finančnú zdatnosť rodičov aj detí. No veľakrát je prekážkou tradícia a zvyky. Niektorí starí ľudia majú pocit, že sa musia obetovať pre svoje deti a nevedia si predstaviť pýtať dividendy od svojich potomkov. Aj preto sa v niektorých rodinách boja tieto témy otvárať a vnímajú ich ako tabu. Riešiť ich začnú, až keď dôjde k úmrtiu. Osobne si myslím, že toto je logická cesta na zlepšenie životnej úrovne ľudí, ktorí nemajú dostatočný dôchodok a chceli by si zabezpečiť ďalšie príjmy na lepšiu starobu." Tento text ste mohli čítať vďaka tomu, že platíte za obsah. Vážime si to.


Hoax je starý ako ľudstvo, prvý opísali už v 17. storočí

Lovíme hoaxy

Stĺpček šéfredaktorky

Čo je to hoax?

Hoaxy a politika

Fabriky na trollov

Manipulovať verejnou mienkou v niečí prospech? Ako vznikli a ako sa šírili hoaxy a falošné správy.

Pápež František hovorí: v amerických voľbách by mal každý správny človek, každý, komu záleží na osude kresťanstva, voliť Donalda Trumpa. Rímsky biskup podporuje republikánskeho kandidáta. Správa, ktorá sa krátko pred americkými prezidentskými voľbami objavila na sociálnych sieťach, sa rýchlo rozšírila a stala populárnou. Akurát bola nepravdivá – a nepravdivá bola zámerne, s cieľom pomôcť jednému z kandidátov na budúceho amerického prezidenta. Podobné hoaxy a falošné správy (fake news) sa objavujú často a obzvlášť sa im darí v prostredí sociálnych sietí ako facebook a twitter. Odborníci dokonca naznačujú, že môžu mať vplyv na rozhodovanie ľudí napríklad vo voľbách. Dajte nám o ňom vedieť na hoax@sme.sk. Každá nepravdivá správa či aprílový vtip nie je automaticky hoaxom. Simeon Yates z Liverpoolskej univerzity definuje hoaxy a fake news ako šírené informácie, ktorých cieľom je zvýhodniť nejakú stranu, a zároveň ich nemožno overiť, prípadne sú rovno nesprávne. V skutočnosti je to čosi, čo sme kedysi označovali ako „propaganda“. Cieľom podobných správ je zakryť pravdu, prekryť fakty alebo vytvoriť situáciu, v ktorej sa všetky tvrdenia zdajú rovnako pravdepodobné ako nepravdepodobné. Výskumníci naznačujú, že zámerom nie je nevyhnutne pretlačiť svoj pohľad na svet, skôr vytvoriť nedôveru k autoritám, médiám a faktom vo všeobecnosti. Nevyhnutným dôsledkom je rozvrat spoločnosti a jej fungovania, keďže ľudia už ničomu a nikomu nedôverujú. Je zrejme oprávnené sa domnievať, že dejiny propagandy sú rovnako staré ako dejiny ľudstva. Šírenie hoaxov a falošných správ využívali ľudia pravdepodobne už v čase jaskýň a kamenných pranástrojov. Prvý písomne zaznamenaný hoax však pochádza z polovice 17. storočia z Anglicka. V mestečku Tedworth vytvorili a ďalej šírili falošnú správu o údajnom strašidle, ktoré malo vydávať tajomné zvuky bubna v istom prekliatom dome. Samotné slovo „hoax“ sa objavilo pravdepodobne už koncom 18. storočia a pochádza z anglického slovesa „hocus“, teda niekoho omámiť či oklamať. Šíriť rýchlejšie a masovejšie sa však falošné správy začali s príchodom kníhtlače a neskôr aj s prispením rotačiek a bulváru. Dnes hoaxom pomáhajú najmä rôzne webstránky a sociálne siete, ktoré vedome šíria takéto fake news – niekedy zrejme v spolupráci s vládami a úradmi niektorých štátov. Prakticky sa tak hoaxy a falošné správy používajú zámerne: napríklad ako zbrane v hybridnej vojne, no nie s cieľom zasiahnuť armádu oponenta, ale skôr verejnú mienku obyvateľov cieľových štátov.


Biskup v Indonézii rezignoval pre finančný a sexuálny škandál

V júni na protest proti biskupovi odstúpili desiatky kňazov.

VATIKÁN. Indonézsky biskup Hubertus Leteng rezignoval po tom, čo sa na verejnosť dostali správy, že mal milenku a neoprávnene odviedol z cirkvi v prepočte viac ako stotisíc dolárov. Pápež František v stredu rezignáciu biskupa z Rutengu prijal. Jeho diecézu bude dočasne viesť biskup z Denpasaru, kým sa zaňho nájde náhrada. V júni na protest proti Letengovmu vedeniu odstúpili desiatky kňazov, informovali miestne médiá a agentúra Ucanews. Vatikán v reakcii poslal do jeho diecézy vyšetrovateľa. Letenga obviňujú z toho, že mal milenku a od Konferencie biskupov Indonézie si tajne požičal 94-tisíc dolárov a následne ďalších 33-tisíc z diecézy. Tvrdí, že nimi platil vzdelávanie pre chudobných, dôkazy však neposkytol.


Atak na hlavu súpera vyradil Barbaševa zo zostavy St. Louis

O zisku premiérového Stanley Cupu môžu Blues rozhodnúť na domácom ľade v noci na pondelok.

NEW YORK. Disciplinárka hokejovej NHL suspendovala útočníka St. Louis Blues Ivana Barbaševa na jeden zápas za úder do hlavy Marcusa Johanssona z Bostonu Bruins. Informovala o tom agentúra AFP. Dvadsaťtriročný Rus zasiahol súpera v prvej tretine piateho zápasu finálovej série play-off. Jeho zákrok však ušiel pozornosti rozhodcov. Nebola to jediná minela mužov v pruhovanom. Tesne pred rozhodujúcim gólom St. Louis prehliadli faul na Noela Acciariho, "Bluesmeni" zvíťazili 2:1 a v sérii vedú 3:2. O zisku premiérového Stanley Cupu môžu rozhodnúť na domácom ľade v noci na pondelok.


Ministertvo zaregistrovalo Beblavého politickú stranu Spolu

Strana má ambíciu pomôcť nahradiť súčasné vládne strany.

BRATISLAVA. Ministerstvo vnútra zaregistrovalo SPOLU - občianska demokracia ako politickú stranu. Spolu odovzdalo 18-tisíc podpisov pred dvoma týždňami. Informovala o tom Silvia Hudáčková. SPOLU sa definuje ako stredopravá proeurópska sila, ktorá bude presadzovať jeden meter pre všetkých, modernú ekonomiku, dostupné zdravotníctvo a fungujúce školstvo. "Momentálne má SPOLU 61 regionálnych zástupcov v okresoch, ktorí pokrývajú približne tri štvrtiny územia Slovenska. Viac ako 2 700 sympatizantov združených v diskusnej skupine Komunita SPOLU na Facebooku a viac ako 2 400 ľudí, ktorí vyplnili dotazník so záujmom o spoluprácu, 284 ľudí už predčasne požiadalo o členstvo," informovala Hudáčková.Lídrom SPOLU je poslanec Miroslav Beblavý, spolupracujú s ním poslankyne Katarína Macháčková, Simona Petrík a Zuzana Zimenová. Postupne sa spojili s poslankyňou Vierou Dubačovou, Otom Žarnayom a s bývalým ministrom práce, sociálnych vecí a rodiny Jozefom Mihálom. Okrem toho sa so stranou viažu aj mená odborníka na európsku a zahraničnú politiku Vladimíra Bilčíka, ekonóma a publicistu Dalibora Roháča či odborníčky na dane, odvody a podnikateľské prostredie Jaroslavy Lukačovičovej.Cieľom SPOLU – občianska demokracia je napomôcť v spolupráci s inými stranami k výmene súčasnej vlády. SPOLU oficiálne spustila svoje aktivity 17. novembra.


Dalajláma mal zdravotné problémy, má naordinovaný odpočinok

Dalajláma odcestoval lietadlom do Naí Dillí v utorok ráno v dôsledku ľahkého kašľa.

NAÍ DILLÍ. Tibetský duchovný vodca dalajláma sa v utorok v nemocnici v Naí Dillí podrobil vyšetreniam po tom, ako pocítil bolesti v hrudníku spôsobené infekciou. Ako v noci na stredu uviedol jeho pobočník, dalajlámov stav je stabilizovaný a nie je vážny. Ngodup Tsering, zastupujúci 83-ročného dalajlámu v USA, pre agentúru AFP spresnil, že dalajláma odcestoval lietadlom do Naí Dillí v utorok ráno v dôsledku "ľahkého kašľa". Dodal, že podľa lekára niet dôvodu na znepokojenie. "Nie je to vážne," vyhlásil Ngodup Tsering, ktorý nepotvrdil, že by dalajlámu hospitalizovali. Uviedol len, že dalajláma bude pár dní odpočívať. Indická tlač s odvolaním sa na policajné zdroje napísala, že dalajláma Tändzin Gjamccho, ktorý žije už 60 rokov v exile a sídli tam v meste Dharamshala v severoindickom zväzovom štáte Himáčalpradéš, absolvoval v utorok ráno obyčajný let, nie prevoz lietadlom. Aj keď je exilový duchovný vodca Tibeťanov aj naďalej veľmi obľúbeným hosťom a rečníkom na konferenciách, svoje verejné vystupovanie obmedzil a od roku 2016 sa nestretol so žiadnym svetovým lídrom. Dalajláma sa už roky snaží zabrániť akémukoľvek pokusu Pekingu o identifikovanie dieťaťa považovaného za reinkarnáciu najvyššieho predstaviteľa tibetského budhizmu. Pátranie sa zvyčajne obmedzuje na územie Tibetu, ktorý je teraz súčasťou Číny. Súčasný dalajláma je týmito aktivitami veľmi znepokojený a v roku 2011 dokonca vyhlásil, že po smrti sa nereinkarnuje v Číne, ak Tibet nebude slobodný. Dodal, že nikto nemá právo rozhodnúť o jeho nástupcovi "pre politické ciele." Samotného dalajlámu považuje Čína za nebezpečného separatistu a obviňuje ho, že podnecuje aj samovraždy upálením, ku ktorým sa uchyľujú budhistickí mnísi i radoví veriaci, snažiaci sa tak upozorniť na útlak tibetského ľudu zo strany Číny. Dokonca aj India, ktorá mu ponúkla azyl, keď v roku 1959 utiekol z Tibetu cez Himaláje v preoblečení za vojaka, sa dalajlámovi "otočila chrbtom", píše AFP. Indická vláda totiž údajne varovala svojich úradníkov pred účasťou na podujatiach, na ktorých očakávajú aj dalajlámu.


Stoch odchádza do Grécka, bude rokovať o novom kontrakte

PRAHA. Slovenský futbalista Miroslav Stoch je blízko k prestupu zo Slavie Praha do gréckeho klubu PAOK Solún. Dvadsaťdeväťročný krídelník dostal od vedenia českého majstra povolenie odcestovať do Grécka, kde by mal podstúpiť zdravotnú prehliadku. Cena transferu sa odhaduje na 1,5 milióna eur. Slavia v piatok odišla na sústredenie do Rakúska bez Stocha, ktorý už pôsobil v Solúne na hosťovaní v ročníku 2013/2014. PAOK získal v predchádzajúcej sezóne grécky titul bez jedinej ligovej prehry. "Stoch dostal povolenie odcestovať do Grécka, aby podstúpil zdravotnú prehliadku a mohol rokovať o kontrakte," uviedol športový riaditeľ Slavie Jan Nezmar pre portál idnes.cz. Stoch prestúpil do Prahy v roku 2017 z tureckého Fenerbahce Istanbul. Počas dvoch sezón nastúpil na 88 duelov, v ktorých si pripísal 20 presných zásahov. V drese slovenskej reprezentácie skóroval šesťkrát v 55 zápasoch.


Amazon požičiava svojim predajcom, aby mali vyššie zisky

SEATTLE. Americký internetový predajca Amazon poskytne viac investičných pôžičiek iným predajcom, ktorí predávajú svoje výrobky na jeho stránkach. Chce im tak pomôcť zvýšiť tržby, z ktorých má podiel. Vyplýva to z rozhovoru viceprezidenta sekcie Amazon Marketplace Peeyush Nahar s agentúrou Reuters. Len vlani podnik pridelil pôžičky v objeme 1 miliardy dolárov, v rokoch 2011 až 2015 to bolo 1,5 miliardy dolárov. Predajcovia peniaze použili na zvýšenie zásob alebo ponúkli svoj tovar na internetových stránkach Amazonu v zľave. Pôžičky sa pohybujú v rozmedzí 1000 dolárov až 750 tisíc dolárov, úroky podľa predajcov bývajú medzi šiestimi až 14 percentami. Pôžičku si od Amazonu zatiaľ vzalo viac ako 20 tisíc maloobchodníkov. Tradiční poskytovatelia úverov sa firmám pôžičky zdráhajú poskytovať od finančnej krízy z roku 2008. Ďalšie peniaze si Amazon berie za to, že za nich vybaví objednávku a uprednostní ich ponuku vo vyhľadávači tovaru. Aby obmedzila riziko, má spoločnosť prístup k firemným údajom svojich predajcov v takmer reálnom čase. O pridelení pôžičky sa rozhoduje aj podľa hodnotenia, aké výrobky jednotlivých predajcov dostávajú od zákazníkov. Pôžičky Amazon zatiaľ poskytol predajcom v Spojených štátoch, Británii a Japonsku. Podľa Nahar ich plánuje ponúknuť aj na iných trhoch, napríklad v Kanade, Francúzsku a Číne.


Plzeň prišla o postup za osem minút. Nechápem to, bol to kolaps, tvrdí Vrba

Viktoria Plzeň dosiahla v prvom zápase na ihrisku súpera remízu 2:2. V odvete však doma s FCSB prehrala 1:4.

PLZEŇ. Viktoria Plzeň nedokázala nadviazať na sľubný výkon z prvého duelu tretieho predkola Ligy majstrov 2017/2018 na pôde FCSB Bukurešť. Po prehre 1:4 na domácom ihrisku sa so súťažou rozlúčila. Tréner Pavel Vrba neskrýval sklamanie, malou náplasťou pre jeho zverencov môže byť fakt, že ešte môžu zabojovať o účasť v skupinovej fáze Európskej ligy. S postupom Viktorie to spočiatku vyzeralo sľubne. Po vedúcom góle hostí z kopačky Balasu z 27. minúte vyrovnal v 64. minúte Krmenčík. V tej chvíli postupovala Plzeň. Potom však prišiel trojgólový uragán hostí v priebehu ôsmich minút. "Tých osem minút nechápem, to bol jednoducho kolaps. Chyby, nedôraz, zlé postavenie hráčov, inkasované góly. Súper si potom záver zápasu postrážil a my sme nedokázali reagovať," zhodnotil Vrba. Tých osem minút nechápem, to bol jednoducho kolaps. Chyby, nedôraz, zlé postavenie hráčov, inkasované góly. "Postavili sme to najsilnejšie, čím momentálne disponujeme. Bohužiaľ to nestačilo," dodal. Rumunský tím potrestal každú chybu Plzne. Dvakrát skóroval z hry, raz z penalty a raz z priameho kopu. "Keď som videl góly, ktoré sme dostali, musím povedať, že celá naša obranná fáza mala byť dôraznejšia. V defenzíve by sme mali byť silnejší, presnejší. Pri rozohrávke by som očakával väčšiu istotu, než akú sme predviedli. Kvalita súpera bola taká, že nás za každú chybu potrestal," dodal kouč úradujúceho českého vicemajstra. V zostave Plzne odohral slovenský legionár Patrik Hrošovský celý zápas, ani on však nedokázal nájsť vysvetlenie na fatálne zlyhanie svojho mužstva v priebehu od 71. do 79. minúty. "Neviem, prečo sa to stalo. Urobili sme mnoho chýb a to nás stálo postup." Na Plzeň v piatok čaká žreb play off Európskej Ligy, v nedeľu ligový zápas v Jablonci. Prvé kolo domácej súťaže odštartovala Viktoria impozantne. Duklu Praha deklasovala na svojom ihrisku 4:0. O štyri dni uhrala nádejný výsledok v Bukurešti, čo mužstvo psychicky nakoplo. "Urobili sme tri kroky dopredu, teraz sme ale urobili štyri dozadu. Po Bukurešti a Dukle sme sa mohli cítiť dobre, ale odvetný zápas EL nás posadil na zadok. Budeme musieť zmeniť veľa vecí, aby sme sa dostali tam, kde sme boli po Dukle," uzavrel Vrba.


Zdravotnícky výbor súhlasil s použitím e-občiansky preukazov

Rezort zdravotníctva už nepočíta s preukazmi poistenca s elektronickým čipom.

BRATISLAVA. Parlamentný výbor pre zdravotníctvo v utorok odobril novelu zákona o národnom zdravotníckom informačnom systéme, o ktorej poslanci budú diskutovať v druhom čítaní. Podľa novely ministerstvo zdravotníctva už nepočíta s preukazmi poistenca s elektronickým čipom, ktoré malo Národné centrum zdravotníckych informácií začať vydávať od júna tohto roka. "Plánujeme využitie elektronických občianskych preukazov s tým, že sme sa dohodli s ministerstvom vnútra na takzvanom prechodnom období do roku 2021," povedal pred časom minister zdravotníctva Tomáš Drucker. Osoby, ktorým bol vydaný občiansky preukaz s elektronickým čipom, budú môcť podľa zverejnených informácií takýto občiansky preukaz použiť aj na prístup k údajom v elektronickej zdravotnej knižke, ako aj na svoju identifikáciu u poskytovateľa zdravotnej starostlivosti. Zároveň doterajšie preukazy poistencov budú zdravotné poisťovne vydávať len tým poistencom, ktorí nemajú vydaný občiansky preukaz s elektronickým čipom. Možnosť vydávania európskeho preukazu poistenca zostáva nezmenená.


Šéf OSN oznámil sformovanie sýrskeho ústavodárneho výboru

Výbor by sa mal stretnúť v najbližších týždňoch.

NEW YORK. Generálny tajomník OSN António Guterres v pondelok oznámil vytvorenie sýrskeho ústavodarného výboru, ktorý by mal vypracovať novú ústavu krajiny. Informovala o tom agentúra Reuters. "Pevne verím, že založenie ústavného výboru pripraveného a vedeného Sýrčanmi môže byť začiatkom politickej cesty" k ukončeniu dlhoročnej vojny, povedal podľa agentúry AFP Guterres. Osobitný vyslanec OSN pre Sýriu Geir Pedersen by mal podľa Guterresa zvolať prvé zasadnutie ústavodarného výboru už v priebehu najbližších týždňov. Na Ruskom organizovanej sýrskej mierovej konferencii sa v januári 2018 dosiahla dohoda o vytvorení 150-členného výboru na vypracovanie novej ústavy. Malo by ísť o kľúčový krok smerom k uskutočneniu volieb a politickému riešeniu sýrskeho konfliktu, ktorý si vyžiadal už viac ako 400.000 obetí. Turecký prezident Recep Tayyip Erdogan sa minulý pondelok v Ankare stretol s prezidentmi Ruska a Iránu Vladimirom Putinom a Hasanom Rúháním. Po stretnutí novinárom povedal, že sa podarilo prekonať spory, čo sa týka posledného člena ústavného výboru, v ktorom by mali byť zástupcovia sýrskej vlády aj opozície. Procesné pravidlá sa musia ešte dopracovať, povedal vtedy Putin, podľa ktorého musí výbor rýchlo začať rokovať. "Extrémistické skupiny sa môžu pokúsiť zmariť tento proces, lebo nechcú konečnú dohodu, keďže z vojny získavajú peniaze," dodal. Rúhání vyjadril nádej, že voľby sa v Sýrii uskutočnia v roku 2020 alebo 2021.


Hokejisti Bratislava Capitals prvý raz v sezóne prehrali, darilo sa Žiline

BRATISLAVA. Hráči Bratislava Capitals si v piatom kole Slovenskej hokejovej ligy pripísali prvú prehru. V stredajšom dueli na ľade Topoľčian síce po dvoch tretinách viedli o dva góly zásluhou Erika Smolku s Ivanom Jankovičom, ale v treťom dejstve o náskok prišli. Peter Šišovský s Martinom Hřebíčkom najskôr vyrovnali a Martin Uhnák v samostatných nájazdoch rozhodol o víťazstve domácich 3:2. Hokejisti z hlavného mesta sa napriek tomu udržali na líderskej pozícii. Za nimi sa v tabuľke nachádzajú tri tímy so ziskom dvanástich bodov. Druhý Martin triumfoval na klzisku Levíc 4:1, tretia Dubnica doma zdolala Skalicu 5:2 a štvrtá Spišská Nová Ves si poradila s Považskou Bystricou 3:2. Góly: 13. Ludányi (Saluga), 38. Novák (Štrauch), 47. Saluga (Chovanec) - 53. Zlocha (Ciger), 60. Ligas (Cíger) Rozhodovali: vylúčení: 7:7. navyše: Hús (Považská Bystrica) 5+DKZ za faul kolenom, presilovky: 1:2, oslabenia: 0:0, 486 divákov Góly: 17. Nemček (Jakúbek, Trška), 25. Ďurina (Trška), 54. Nemček (Hegyi, Ďurina), 59. Kristín (Hegyi, Kokavec), 60. Jakúbek (Ďurina, Fančovič) - 32. Horváth (Okoličáni, Štumpf), 38. Janík (Jaša, Ondrušek) Rozhodovali: Krist - P. Tvrdoň, Knižka, vylúčení: 5:4, presilovky: 2:1, oslabenia: 0:0, 510 divákov Góly: 46. Šišovský (Kováčik, Tomčák), 48. Hřebíček (Kováčik), rozhodujúci nájazd Uhnák - 7. Smolka (Sloboda, Danišovský), 34. Jankovič (Smolka, Danišovský) Rozhodovali: Vido - Kiepeš, Stankovič, vylúčení: 6:4, presilovky a oslabenia: 0:0, 1456 divákov Góly: 2. Pišoja (Prášil), 9. Prášil (Macek, Záhradník), 15. Prášil (Macek, Patlevič), 30. Prášil (Záhradník), 34. Síkela (Minárik, Markovič) - 15. Szalay (Mrava), 36. Klučiar (Jurák), 49. Marguš (Jurák, Jakab) Rozhodovali: Výleta - Kollár, Ševčík, vylúčení: 5:8, navyše: Surán 10 minút za napadnutie hlavy a krku - Beták 10+DKZ za vrazenie na mantinel a nešportové správanie sa, presilovky: 1:2, oslabenia: 0:0, 484 divákov Góly: 43. Mrázik (Kuzma, Fominich) - 24. Poliaček (Murček, Brezniak), 27. Poliaček, 36. Murček (Dírer, Rudzan), 50. Zeliska (Dírer, Paulíny) Rozhodovali: Bachúrik - Číž, Hanko, vylúčení: 5:5, navyše: Babka (Martin) 10 minút za napadnutie hlavy a krku, presilovky: 0:2, oslabenia: 0:0, 695 divákov


Európska dvadsaťsedmička schválila plán rozchodu s Britániou

Mandát pre vyjednávania je podľa Donalda Tuska jednoznačný a spravodlivý.

BRUSEL. Dvadsaťsedem členských krajín EÚ schválilo smernicu pre vyjednávania s Veľkou Britániou o jej odchode z Únie. Niekoľko desiatok minút po začatí sobotňajšieho mimoriadneho summitu EÚ v Bruseli to na twitteri oznámil predseda Európskej rady Donald Tusk. Mandát pre vyjednávania je podľa Tuska "jednoznačný a spravodlivý". Dohoda o usmerneniach znamená dvojfázový prístup, v rámci ktorého bude potrebné zaznamenať najskôr dostatočný pokrok pri hlavných témach rokovaní, ako sú občianske práva a finančné vyrovnanie, kým sa prikročí k druhej fáze, čiže k novej úprave obchodných vzťahov medzi EÚ a Spojeným kráľovstvom. Krátko pred začiatkom summitu Tusk zdôraznil, že prioritou je garantovanie práv občanov, zachovanie úzkych vzťahov do budúcnosti a jednotu 27 členských štátov EÚ pri rokovaniach o odchode Spojeného kráľovstva. "Potrebujeme jasné garancie pre všetkých občanov a ich rodiny na oboch stranách, ktoré ovplyvní brexit. To musí byť priorita číslo jeden," uviedol Tusk. Dodal, že Európska komisia už pripravila presný zoznam práv približne troch miliónov občanov EÚ, ktorí žijú v Británii. V duchu predošlých vyjadrení sa zmienil, že najprv je potrebné vyriešiť s Britániou odchod z Únie a až potom je možné hovoriť o nastavení vzťahov do budúcnosti. "Všetci chceme blízke vzťahy so Spojeným kráľovstvom, o tom niet pochýb," skonštatoval europrezident. Sobotňajší prvý formálny summit 27 členov EÚ venovaný odchodu Spojeného kráľovstva by mal byť bezproblémový, pretože v návrhu usmernení spred mesiaca je podľa diplomatických zdrojov minimum zmien a návrh ako taký má všeobecnú podporu. Schválenú smernicu rozpracuje Európska komisia a pretaví ju do konkrétnych tematických usmernení, ktoré budú predstavovať mandát pre hlavného vyjednávača EÚ pre brexit Michela Barniera. Mandát na začiatok rokovaní bude ešte musieť schváliť Rada EÚ - teda členské štáty - na zasadnutí koncom mája. Potom bude mať Barnier právo začať rokovať s Londýnom, ale rozhovory sa začnú až po predčasných parlamentných voľbách v Británii, ktoré budú 8. júna.


Danko vyhlásil parlamentné voľby na 29. februára

Danko vyzval lídrov na férovú politickú súťaž.

BRATISLAVA. Parlamentné voľby budú v sobotu 29. februára 2020. V pondelok ich termín oficiálne vyhlásil predseda Národnej rady Slovenskej republiky Andrej Danko vo videu zverejnenom na facebookovom profile Národnej rady Slovenskej republiky. Voliči budú môcť odovzdať svoj hlas vybranej politickej strane alebo koalícii od 7.00 h do 22.00 h. Oficiálna predvolebná kampaň sa podľa Dankových slov začne v utorok. Pôjde o ôsme parlamentné voľby v histórii samostatného Slovenska. Voľby majú byť podľa Danka bojom programov a toho najlepšieho, čo dokážu strany ponúknuť voličom. "Chcel by som požiadať politické strany a ich lídrov o férový politický zápas," zdôraznil. Občanov zas Danko vyzval, aby sa zaujímali o budúcnosť Slovenska a volili zodpovedne. "Váš hlas môže rozhodnúť o tom, akú pozíciu bude mať Slovensko v nadchádzajúcich štyroch rokoch," zdôraznil Danko a apeloval na voličov, aby nenechali svoj hlas prepadnúť. Politické strany, hnutia či koalície majú podľa zákona podať kandidačné listiny najneskôr 90 dní pred dňom konania sa volieb zapisovateľovi štátnej komisie. Zaplatiť musia volebnú kauciu 17-tisíc eur. Vráti sa tým stranám, ktoré dostanú vo voľbách aspoň dve percentá hlasov. Oficiálna volebná kampaň sa začína dňom uverejnenia rozhodnutia o vyhlásení volieb v Zbierke zákonov Slovenskej republiky. Podľa Dankových slov by sa mala začať v utorok. Politické subjekty môžu na kampaň minúť najviac tri milióny eur vrátane dane z pridanej hodnoty. Musia mať transparentný účet. Kampaň sa končí volebným moratóriom, teda 48 hodín pred dňom konania sa volieb. Voliť môžu podľa zákona občania Slovenskej republiky, ktorí majú najneskôr v deň hlasovania aspoň 18 rokov. V parlamentných voľbách sa dá voliť aj zo zahraničia, a to poštou. Treba však o to požiadať. Možno to urobiť listom alebo elektronicky. Hlasovať možno v ktoromkoľvek meste či obci na Slovensku, nielen v mieste trvalého bydliska. Potrebný je na to však hlasovací preukaz.


Juventus zdolal AC Miláno a je už iba krok od titulu v Serie A

Fortuna liga (1 - 6)

Fortuna liga (7 - 12)

La Liga

Premier League

FA Cup

Bundesliga

Serie A

Ligue 1

Česká liga

RÍM. Juventus Turín je už iba krok od zisku titulu v najvyššej talianskej futbalovej súťaži Serie A. Hráči Juventusu v sobotu doma zdolali AC Miláno 2:1 gólmi Paula Dybalu a Moiseho Keana a ak v nedeľu Neapol prehrá, Juve môže oslavovať. Jediný zásah hostí zaznamenal Krzysztof Piatek. Futbalisti Parmy remizovali na domácej pôde s FC Turín 0:0. V drese domácich odohral celé stretnutie slovenský stredopoliar Juraj Kucka, ktorý videl v závere riadneho hracieho času žltú kartu. Parma Calcio - FC Turín 0:0 /J. Kucka (Parma) odohral celé stretnutie a dostal ŽK/ Juventus Turín - AC Miláno 2:1 (0:1) Góly: 60. Dybala (z pok. kopu), 85. Kean - 40. K. Piatek Sampdoria Janov - AS Rím 0:1 (0:0) Gól: 75. De Rossi


Operácie v Sýrii už stáli Rusko 58 miliárd rubľov

Ruské letectvo počas ročnej kampane podniklo okolo 13.000 bojových letov, z ktorých každý stál od 3,5 do 5,5 milióna rubľov.

MOSKVA. Vojnové ťaženie v Sýrii, trvajúce práve rok, stálo Rusko už najmenej 58 miliárd rubľov (asi 823 miliónov eur). Odhadli to ruské podnikateľské noviny RBK na základe zverejnených údajov ministerstva obrany a ruskej vlády. Hlavná časť nákladov pripadla na nálety bombardérov a strely s plochou dráhou letu. Analytik Ruslan Puchov sa už skôr vyjadril, že odhady nákladov na vojnové operácie predstavujú v podaní médií len približné čísla. Sám považuje náklady na operácie v Sýrii za "veľmi umiernené", pretože "séria manévrov počas roka stojí viac". Ruské letectvo počas ročnej kampane podniklo okolo 13.000 bojových letov, z ktorých každý stál od 3,5 do 5,5 milióna rubľov (od 50 do 78 tisíc eur). Dohromady išlo teda približne o 50 miliárd rubľov (700 miliónov eur) Skoro tri miliardy rubľov ruskí vojaci minuli na strely s plochou dráhou letu. Celkom za 365 dní ťaženie odpálili 56 striel Kaliber, z ktorých každá stojí okolo 750.000 dolárov (asi 671 tisíc eur). V Sýrii Rusi prišli o štyri kusy leteckej techniky: bombardér Su-24, zostrelený tureckou stíhačkou, ako aj o vrtuľníky Mi-8, Mi-28 a Mi-35. Tieto straty novinári vyčíslili na 3,34 miliardy rubľov (asi 47 miliónov eur). Náklady na posádku 3000 mužov na základni Hmímím predstavovali 2,1 miliardy rubľov (asi 30 miliónov eur). Kompenzácia za 20 zabitých predstavovali 60 miliónov rubľov (asi 850 tisíc eur). RBK však pripustil, že nie je schopný odhadnúť náklady na protileteckú obranu základne, ani cenu za nálety strategických bombardérov, podnikané z letísk na juhu Ruska. Úrady doteraz neuviedli žiadne oficiálne čísla. Premiér Dmitrij Medvedev vlani v decembri odmietol odpovedať na otázku, koľko stojí bojovanie v Sýrii. "To je tajomstvo," povedal. Dodal len, že nasadenie ruských vojsk sa platí z rozpočtu ministerstva obrany, ktoré nežiadalo o jeho zvýšení. Prezident Vladimir Putin v marci pripustil, že operácia v Sýrii si vyžiadala isté výdavky, ale zásadný diel vo výške približne 33 miliárd rubľov (pol miliardy eur) uhradilo ministerstvo obrany z prostriedkov určených v roku 2015 na manévre a výcvik. Agentúra Bloomberg vlani v decembri napísala, že Moskva spočiatku plánovala minúť na akcie v Sýrii 1,2 miliardy dolárov (1,07 miliardy eur). Spočiatku vraj deň bojovania stál Rusko štyri milióny dolárov, ale po Putinovom rozkaze zosilniť bombardovanie náklady vzrástli na dvojnásobok. V tlači sa tiež objavili správy, že na strane vládnych vojsk bojuje početná skupina žoldnierov. Ročné pôsobenie 2500 ostrieľaných bojovníkov by podľa RBK mohlo stáť od 5,1 po 10,3 miliardy rubľov (od 72 do 146 miliónov eur).


Limitovaná edícia Bugatti Chiron pripomenie 110. výročie značky

MOLSHEIM. Ubehlo presne 110 rokov odkedy Ettore Bugatti ukázal svetu prvý automobil značky Bugatti. Bol ním prototyp s označením Type 10. Teraz prichádza vhodný čas jubileum patrične osláviť. Počas svojej bohatej histórie sa značka preslávila najmä svojimi pretekárskymi úspechmi a krásou svojich luxusných automobilov. Napriek tomu kvôli finančným ťažkostiam na dlhý čas zanikla zanikla. V roku 1991 sa však značka vrátila s modelom EB110. Vtedy číslo v označení odkazovalo na 110. narodeniny zakladateľa Ettoreho. Dnes je Bugatti súčasťou koncernu Volkswagen Group a opäť vyrába jedny z najexkluzívnejších áut na svete. Okrúhle výročie sa automobilka rozhodla osláviť pomocou ešte exkluzívnejšej verzie modelu Chiron. Kým jeho predchodca Veyron vyšiel v novej limitovanej edícii každú chvíľu, Chiron ich zatiaľ veľa neponúkol. Edícia "110 ans Bugatti" má byť okrem výročia tiež oslavou pôvodu automobilky, o čom svedčí bohaté využitie motívu francúzskej trikolóry. Výroba bude obmedzená iba na dvadsať kusov. Základom je model Chiron Sport, ktorý k výkonu 1 500 koní a krútiacemu momentu 1 600 Nm pridáva lepšiu ovládateľnosť v zákrutách. Špeciálna edícia sa sústreďuje na vizuálne zmeny. Auto je vyhotovené v mimoriadne decentnej dvojfarebnej kombinácii, z fotografií rozdiel takmer nevidieť. Zadná časť je lakovaná v úchvatnej matnej modrej "Steel Blue", zvyšok karosérie odhaľuje štruktúru uhlíkových vlákien v rovnakom odtieni. Žiarivo modré brzdové strmene sa skrývajú za kolesami v matne čiernej farbe. Do nej sú zladené aj koncovky výfuku, logo v zadnej časti auta aj mechanizmus zadného krídla. Celú spodnú stranu spomínaného krídla pokrýva francúzska vlajka, jej farby nájdeme aj na spätných zrkadlách. Viečko nádrže nesie emblém označujúci špeciálnu edíciu. Motív trikolóry nájdeme pochopiteľne aj v interiéri, konkrétne na sedadlách a volante. Kabínu dotvárajú dva rôzne odtiene modrej kože, Alcantara a množstvo karbónu. Keďže motor W16 zostal nedotknutý, rovnako ako obyčajný Chiron zvládne stovku za menej ako 2,4 sekundy, na dvesto kilometrov za hodinu sa dostane za 6,1. Ručička sa zastaví až na maximálnej rýchlosti 420 kilometrov za hodinu.


Fico sa prvýkrát od neúspechu Smeru v župných voľbách ukázal na verejnosti

Premiér sa na verejnosti neukázal od soboty, neprišiel ani na zasadnutie vedenia Smeru.

BRATISLAVA. Premiér Robert Fico (Smer) sa od sobotňajších župných volieb neukázal na verejnosti. Nepredstúpil ani pred novinárov, aby zhodnotil výsledok strany vo voľbách do VÚC 2017. Očakávalo sa, že premiér sa zúčastní na utorňajšom zasadnutí vedenia strany Smer, ktoré sa stretlo, aby zhodnotilo výsledky volieb. Fico však neprišiel. Prvýkrát po štyroch dňoch sa Fico ukázal na verejnosti na stredajšom rokovaní vlády. Na Úrad vlády prišiel bočným vchodom, aby sa vyhol novinárom. Smer v župných voľbách, ktoré sa konali v sobotu, získal iba dvoch županov a 58 poslancov. Oproti roku 2013 tak prišiel o štyroch krajských šéfov a 103 poslancov. Minister vnútra a podpredseda Smeru Robert Kaliňák tvrdí, že situácia v strane napätá nie je. Ako povedal v stredu novinárom, o situácii majú záujem diskutovať, pretože výsledky volieb v niektorých krajoch sú prekvapivé. Podpredseda vlády za Smer Peter Pellegrini hovoril aj o možných personálnych zmenách v strane. „Určite sa nejaké personálne zmeny budú diať. My sme vždy boli známi tým, že všetky tieto veci si robíme vo vnútri strany a v tomto trende budeme pokračovať," dodal Kaliňák. Užšie vedenie Smeru sa v utorok zaoberalo hodnotením výsledkov sobotňajších regionálnych volieb. V diskusii pokračovali v stredu. „Nie je ale prijatý záver za Smer, budeme ďalej pokračovať v tejto debate," uviedol minister hospodárstva Peter Žiga. Podľa informácií agentúry SITA viacerí funkcionári Smeru na rôznych úrovniach vinia z prehry dlhoročné popredné tváre strany. Za prehrou vidia rôzne kauzy, ktoré stelesňujú najmä do osoby ministra vnútra Roberta Kaliňáka. Ten by mal podľa nich ako šéf rezortu skončiť. Kaliňák sa však podľa informácií agentúry SITA bráni tým, že tí, čo voľby prehrali, sa snažia svoj neúspech hodiť na neho.


Carrefour a Tesco uzavreli dohodu o spoločnom nákupe potravín

Dohoda britského a francúzskeho reťazca má posilniť ich globálnu pozíciu voči dodávateľom.

LONDÝN. Britský maloobchodný reťazec Tesco a jeho francúzsky konkurent Carrefour vytvárajú strategickú alianciu, ktorá má posilniť ich pozíciu voči globálnym dodávateľom. Firmy to oznámili v pondelok v spoločnom vyhlásení. Dohoda upravuje vzťahy s dodávateľmi a predpokladá spoločné nákupy pre firemné značky oboch reťazcov. Aliancia „zlepší kvalitu a výber dostupných produktov“ a posilní konkurencieschopnosť, uviedli firmy.Správa prichádza v čase, kedy tradičný maloobchod čelí intenzívnemu tlaku zo strany internetových predajcov ako Amazon. V apríli sa konkurent Tesca Sainsbury dohodol na prevzatí britských aktivít amerického reťazca Walmart, firmy Asda, za 7,3 miliardy libier. Výsledkom transakcie bude najväčšia sieť supermarketov na britskom trhu.


Kližan nemá ideálnu sezónu. Najbližšie týždne naznačia, kde bude v rebríčku, tvrdí Moška

BRATISLAVA 9. júla (SITA) - Kým tenisová elita si po skončení Wimbledonu dopraje čas na regeneráciu, pre slovenského tenistu Martina Kližana začína veľmi dôležitá časť sezóny. Tú strávi na európskych antukových turnajoch, na ktorých vlani zožal úspech a získal množstvo bodov. O to viac bude pre 29-ročného Bratislavčana potrebné nadviazať na výkony z minulého roka a udržať si postavenie v rebríčku ATP. Martin Kližan nemá ideálnu sezónu, o čom svedčí jeho zápasová bilancia 13 víťazstiev a 17 prehier. Najlepším výsledkom je postup do tretieho kola Roland Garros, v ktorom nestačil na Rusa Karena Chačanova. Podľa generálneho sekretára Slovenského tenisového zväzu (STZ) Igora Mošku budú najbližšie týždne veľmi dôležité a naznačia, kde sa Kližan bude v rebríčku pohybovať. "Martin je pod veľkým tlakom, pretože bude obhajovať veľa bodov. Treba mu držať palce, aby sa mu antukové turnaje vydarili. Pravdepodobne ho čakajú podujatia v Hamburgu, Umagu a tiež v Kitzbüheli, kde obhajuje víťazstvo," povedal Moška v telefonickom rozhovore pre SITA.Kližan je momentálne bez trénera, keďže nedávno ukončil spoluprácu s Dominikom Hrbatým. Aj to je skutočnosť, ktorá sa môže odraziť na jeho výkonoch. "Verím, že sa Martin zmobilizuje a dosiahne nejaký dobrý výsledok potrebný pre jeho sebavedomie. Takisto by to bolo dobré pre celý náš tenis, pretože v septembri hráme náročné stretnutie Davisovho pohára proti Švajčiarsku o udržanie sa medzi najlepšími tímami sveta. Očakávam však, že sa Martin v lete výsledkovo 'chytí'," pokračoval Moška. Martin Kližan sa naposledy predstavil na dvorcoch All England Clubu, ale opäť sa potvrdilo, že Wimbledon nepatrí medzi jeho obľúbené turnaje. V hlavnej súťaži doposiaľ odohral osem zápasov, z ktorých vyhral jediný. V tomto ročníku sa porúčal z turnaja už po prvom dueli. "Myslím si, že Chardy nebol zlý žreb, pretože v tejto sezóne takisto nemá najlepšie výsledky. Trávnatý povrch mu ale svedčí oveľa viac. Martin nemal nejakú špeciálnu prípravu, preto ma výsledok až tak neprekvapil. Na Wimbledon musíte mať hru alebo sa naň dva či tri týždne pripravovať, aby ste zvládli tento špeciálny povrch," skonštatoval Moška.V rozhovore pre SITA sa generálny sekretár STZ vyjadril aj na adresu ďalších Slovákov, ktorí sa predstavili v hlavnej fáze tohtoročného Wimbledonu. "Jozef Kovalík sa herne hľadá. Po operácii, ktorú mal v zime, sa mu na turnajoch nedarí vyhrať dva-tri zápasy po sebe. Je to otázka sebadôvery, ktorú musí získať späť. Má ešte chránený renking, vďaka ktorému by sa mal dostať aj na US Open. Čaká ho však veľa práce a tréningového úsilia, aby nahradil výpadok po zranení a vrátil sa tam, kde bol predtým. Teší ma, že na tráve vo Wimbledone sa darí deblistovi Filipovi Poláškovi, ktorý sa ako jediný zo Slovákov prebojoval do druhého týždňa po boku Chorváta Ivana Dodiga. Je to skvelý úspech."


V Petrohrade našli zavraždenú ženu, údajne aktivistku Grigorievovú

PETROHRAD. Žena, ktorej mŕtve telo sa s viacerými bodnými ranami našlo v nedeľu na juhu Petrohradu, bola údajne známa miestna aktivistka Jelena Grigorievová, ktorej sa pre jej činnosť vyhrážali smrťou. Povedali to v pondelok viacerí ruskí aktivisti, informuje agentúra AFP. Ruské úrady potvrdili, že v Petrohrade sa v nedeľu našlo telo ženy, jej identitu však nezverejnili. "Telo 41-ročnej ženy sa našlo v nedeľu na juhu Petrohradu," oznámil Vyšetrovací výbor Ruskej federácie (Sledkom). Aktivisti a niektoré médiá však uvádzajú, že ide o Jelenu Grigorievovú, miestnu aktivistku, ktorá sa pravidelne zúčastňovala na zhromaždeniach organizovaných na podporou práv členov LGBT komunity, politických väzňov či proti anexii Krymu. Petrohradský aktivista Dinar Idrisov na sociálnej sieti Facebook napísal, že "Grigorievová bola brutálne zavraždená pri svojom dome", pričom k vražde malo podľa neho dôjsť už v noci na sobotu. "V ostatnom čase bola často obeťou násilia a vyhrážali sa jej smrťou," uviedol Idrisov. Dodal, že Grigorievová sa na násilie a vyhrážky sťažovala na polícii, ktorá však nekonala. Petrohradský spravodajský portál Fontanka.ru informoval, že Grigorievová mala bodné rany na chrbte i tvári a bola zjavne uškrtená. Portál tiež napísal, že polícia v súvislosti s prípadom zatkla jedného podozrivého.


ONLINE: Víťaz Podoľsk - HC Slovan Bratislava 4:0 (KHL 2017/2018)

Prenos ste mohli sledovať online s nami.

BRATISLAVA. HC Slovan Bratislava po jednozápasovom návrate na domáce klzisko opäť zavítal na klzisko súpera. Avšak nebola to vydarená návšteva. Slovanisti prehrali v sobotu na ľade Víťaza Podoľsk hladko 0:4. Najbližšie ich čaká CSKA Moskva.